Orang kenamaan jadi ‘sugar daddy’, selebriti jadi ‘sugar baby’

Pengasas laman temu janji ‘Sugarbook’, Darren Chan, 34, mendedahkan ada individu berpengaruh dan berkuasa di dalam negara serta selebriti tempatan mendaftar dalam aplikasi berkenaan.

“Apa yang boleh saya katakan adalah kami (sugarbook) mempunyai ahli yang sangat berpengaruh dan berkuasa. Terdapat juga banyak selebriti tempatan di laman web kami,” katanya dalam wawancara dengan portal luar negara – Vice.

Katanya, banyak pihak, termasuk pihak berkuasa yang mahu aplikasi itu mendedahkan ‘individu berkuasa’ yang menjadi ‘sugar daddy’ tetapi dia enggan berbuat demikian.

“Pihak berkuasa telah meminta nama dan alamat ahli premium kami tetapi saya berulang kali menolak untuk mendedahkan sebarang maklumat,” katanya.

Pengasas Sugarbook, Darren Chan ditangkap Februari lalu.

Dimulakan pada tahun 2017, Sugarbook dikatakan mendapat sambutan di kalangan pelajar institusi pengajian tinggi di Malaysia, yang beralih kepada perkhidmatan mencari ‘sugar daddy’ bagi memperoleh wang secara mudah ketika wabak Covid-19.

Chan berkata, walaupun aplikasi itu dilarang di Malaysia, laman web berkenaan masih boleh diekses oleh ahlinya menerusi ‘Virtual Private Network’ (VPN).

VPN adalah sistem yang akan menyembunyikan alamat protokol internet (IP) dengan membiarkan rangkaian mengarahkannya melalui pelayan jarak jauh yang dikonfigurasi khas dikendalikan host VPN.

Dia juga menolak dakwaan bahawa Sugarbook mempromosikan pelacuran, tetapi sebaliknya adalah laman web temu janji dalam talian.


Undang-undang anti-lompat halang sertai parti Hajiji, kata Armizan

Empat Ahli Parlimen Sabah tidak menyertai Gagasan Rakyat Sabah (Gagasan Rakyat) dan akan kekal di bawah Gabungan Rakyat Sabah (GRS).

Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali berkata perkara itu susulan terikat dek undang-undang anti-lompat parti yang sudah berkuatkuasa.

Selain Armizan yang merupakan Ahli Parlimen Papar, tiga lagi ahli Parlimen lain, Khairul Firdaus Akbar Khan (Batu Sapi), Jonathan Yasin (Ranau) dan Matbali Musah (Sipitang).

“Status kami kekal sebagai ahli kepada GRS dan kami ahli secara langsung dalam GRS dan kami tidak akan menyertai parti baharu Gagasan Rakyat kerana undang-undang tidak membenarkan.

“Jadi, kami kekal sebagai ahli melalui keahlian secara langsung sebagaimana sebelum pilihan raya kita telah pun menjadi ahli secara langsung kepada GRS,” lapor Sinar Harian.

Hari ini, Datuk Seri Hajiji Noor yang juga Ketua Menteri Sabah mengumumkan mengetuai Gagasan Rakyat yang diambil alihnya sambil memaklumkan ia sudah diterima sebagai komponen GRS, 9 Disember lalu.

GRS kini mempunyai lima parti dalam gabungan berkenaan iaitu Gagasan Rakyat; Parti Bersatu Sabah (PBS); Parti Solidariti Tanah Airku (STAR); Parti Maju Sabah (SAPP) dan Pertubuhan Kebangsaan Sabah Bersatu (Usno).

Dalam pada itu, mengulas tindakan akan diambil Bersatu selepas Speaker Dewan Rakyat Johari Abdul memaklumkan kerusi empat ahli Parlimen itu tidak dikosongkan, Armizan berkata pihaknya menyerahkan keputusan kepada mahkamah.


Permohonan Najib semak keputusan sabitan kes SRC didengar hari ini

Mahkamah Persekutuan akan mendengar permohonan Datuk Seri Najib Razak yang mahu membatalkan sabitan hukuman dalam kes rasuah membabitkan RM42 juta dana daripada SRC International Sdn Bhd (SRC).

Bekas Perdana Menteri itu mencuba sekali lagi mendapatkan pembebasannya dengan membuat permohonan semakan tersebut selepas terbentuknya kerajaan campuran baharu Pakatan Harapan (PH) dan UMNO.

Permohonan bekas Najib akan didengar oleh panel lima hakim hari ini yang dibuat mengikut Peraturan 137 Kaedah-Kaedah Mahkamah Persekutuan 1995.

Peraturan itu memberikan mahkamah tertinggi sedia ada untuk, antara lain, mengkaji semula keputusan terdahulu atas alasan ketidakadilan dan penyalahgunaan proses.

Pada 23 Ogos tahun lalu, Mahkamah Persekutuan mengekalkan sabitan dan hukuman 12 tahun penjara serta denda RM210 juta yang dikenakan ke atas Najib yang didapati bersalah menyeleweng dana RM42 juta milik SRC.

Menerusi permohonan semakan sekarang, Najib berhujah bahawa hakim perbicaraan Datuk Mohd Nazlan Mohd Ghazali – yang telah dinaikkan dari Mahkamah Tinggi Kuala Lumpur ke Mahkamah Rayuan – berada dalam konflik kepentingan apabila beliau mendengar dan memutuskan kes SRC.

Najib diwakili pasukan pembelaan diketuai peguam Tan Sri Muhammad Shafee Abdullah, manakala pendakwaan diketuai oleh Datuk V Sithambaram.


Ketua hospital cetus debat pesakit tak divaksinasi perlu bayar kos

Ketua pengendali sistem hospital Paris mencetuskan perdebatan sengit apabila mempersoalkan sama ada individu yang enggan diberi vaksin Covid-19 harus terus dilindungi oleh insurans kesihatan awam, atau tidak.

Di bawah sistem penjagaan kesihatan Perancis, semua pesakit Covid-19 yang dimasukkan ke unit rawatan rapi (ICU) dilindungi insurans kesihatan, yang menelan kos kira-kira euro 3,000 sehari dan biasanya berlangsung selama seminggu hingga 10 hari.

“Apabila ubat percuma dan bagus tersedia, adakah orang ramai akan menolak tanpa akibat… sedangkan kita bergelut untuk menjaga pesakit lain?” kata Ketua pengendali sistem hospital AP-HP Paris, Martin Hirsch.

Hirsch berkata beliau membangkitkan isu itu kerana kos kesihatan semakin meningkat dan tingkah laku tidak bertanggungjawab sesetengah pihak tidak seharusnya menjejaskan ketersediaan sistem untuk orang lain.

Beberapa profesional kesihatan Perancis menolak cadangannya, manakala ahli politik sayap kanan menggesa Hirsch dipecat, dan Datuk Bandar Paris Anne Hidalgo – yang mempengerusikan lembaga AP-HP dan yang merupakan calon sosialis dalam pilihan raya presiden pada April – berkata beliau tidak bersetuju dengan cadangan.

Tanda pagar yang menyeru pemecatan Hirsch menjadi sohor di laman Twitter Perancis.

Menteri Kesihatan Olivier Veran tidak mengulas mengenai cadangan Hirsch tetapi Olga Givernet, Ahli Parlimen untuk parti LREM, Presiden Emmanuel Macron, berkata “isu yang dibangkitkan oleh komuniti perubatan tidak boleh diabaikan”.

Tinjauan IFOP pertengahan Januari menunjukkan bahawa 51 peratus rakyat Perancis menganggap adalah wajar individu tidak mengambil vaksin yang dimasukkan ke ICU perlu membayar sebahagian atau semua bil hospital mereka.

Ahli Parlimen konservatif Les Republicains, Sebastien Huyghe – yang Rang Undang-undang untuk membuat mereka yang tidak divaksinasi membayar sebahagian daripada kos perubatan mereka ditolak oleh Parlimen – berkata idea itu bukan untuk menolak mereka yang tidak divaksinasi dari ICU, tetapi untuk membuat mereka membayar sumbangan minimum terhadap kos penjagaan. – Agensi


Amaran ribut petir di 11 negeri hari ini

Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang yang dijangka berlaku di 11 negeri hari ini sehingga 7 malam.

Orang ramai dinasihati untuk berwaspada dengan keadaan cuaca terkini.

MetMalaysia dalam kenyataan dikeluarkan pada 2.45 petang memaklumkan, negeri yang terlibat ialah Kedah meliputi Sik, Baling, Kulim dan Bandar Baharu; Perak; Kelantan (Gua Musang) serta Terengganu (Setiu, Kuala Nerus, Hulu Terengganu, Kuala Terengganu, Marang da Dungun).

Selain itu, Pahang (Tanah Tinggi Cameron, Lipis, Raub, Bentong dan Rompin); Selangor (Hulu Selangor, Gombak dan Hulu Langat); Wilayah Persekutuan Kuala Lumpur; Negeri Sembilan (Jelebu, Seremban, Kuala Pilah dan Jempol) dan Johor (Segamat, Kluang, Mersing dan Kota Tinggi).

Di Sarawak pula meliputi Sibu (Kanowit dan Selangau); Mukah (Mukah); Kapit (Song, Kapit dan Bukit Mabong); Bintulu, Miri (Subis, Miri dan Marudi) dan Limbang serta Pedalaman (Sipitang, Beaufort dan Tambunan); Pantai Barat, Tawau (Kunak dan Lahad Datu); Sandakan (Tongod, Telupid, Kinabatangan dan Beluran) dan Kudat (Kota Marudu dan Pitas) di Sabah.


Syarikat pembekal akan hantar 3.52 juta lagi vaksin bulan ini: Adham

Proses vaksinasi dijangka akan berjalan dengan lebih cepat selepas tiga pembekal vaksin jenis Pfizer-BioNtech, Sinovac dan AstraZeneca akan menghantar sebanyak 3.52 juta dos vaksin Covid-19 kepada Malaysia bulan ini.

Jumlah berkenaan adalah bagi pengambilan dua dos setiap seorang yang akan memanfaatkan kira-kira 1.7 juta penduduk di negara ini, kata Menteri Kesihatan Datuk Seri Dr Adham Baba.

“Bekalan vaksin akan lebih banyak bermula Jun, bulan ini sahaja kita akan dapat 3.52 juta dos. Mulai Jun, Julai dan Ogos kita akan dapat lebih banyak, kita yakin proses vaksinasi akan lebih pantas.

“Kementerian Kesihatan telah pun buat perolehan dan mengesahkan penghantaran mengikut jadual, begitu juga untuk fasa ketiga,” katanya lapor Bernama.

Dengan bekalan tersebut, Adham berharap yakin fasa pemberian vaksin melalui program imunisasi kebangsaan itu dapat dilaksanakan mengikut jadual selepas kesemua dos dihantar ke negara.

Selain itu, Dr Adham berkata kerajaan telah meluluskan sebanyak 4,000 pemberian vaksin di kedutaan asing di negara ini melibatkan diplomat, kaunselor dan tanggungan mereka sahaja mulai minggu ini.

Menurut beliau, mereka perlu memohon dengan kerajaan terlebih dahulu dalam tempoh tujuh hari bagi menyenaraikan semua penerima dalam tanggungan selain memerlukan doktor sendiri untuk urusan pemberian suntikan.

“Setakat ini kita telah benarkan diplomat daripada Kedutaan British manakala Kedutaan Australia dalam proses, mereka juga perlu memberikan senarai supaya boleh kita tampilkan dalam MySejahtera dan sebelum pemberian vaksin, kesemua bebuli itu perlu dipastikan tidak tercemar dan dihapuskan mengikut keperluan farmaseutikal,” katanya.

Awal hari ini, Dr Adham berkata sebanyak 632,366 individu telah melengkapkan dua dos suntikan vaksin menerusi Program Imunisasi COVID-19 Kebangsaan setakat semalam.

Beliau berkata jumlah itu adalah sebahagian daripada 991,906 individu yang telah menerima dos pertama sekali gus menjadikan jumlah keseluruhan pemberian dos pertama dan kedua di negara ini sebanyak 1,624,272 setakat semalam.

Menurut infografik dikongsikan beliau, lima negeri yang menerima suntikan dos pertama tertinggi ialah Selangor dengan 133,226 dos, Kuala Lumpur (97,972), Sarawak (94,866), Johor (86,433) dan Perak (84,355).

Lima negeri yang melengkapkan dua dos suntikan COVID-19 tertinggi pula ialah Selangor dengan 85,780 diikuti Kuala Lumpur (66,898), Sarawak (65,104), Johor (58,143) dan Sabah (53,862).

Dalam pada itu, beliau berkata setakat semalam 40.6 peratus atau 9,848,371 individu telah mendaftar untuk menerima suntikan vaksin dengan Selangor mencatat jumlah pendaftaran tertinggi sebanyak 2,528,707 individu iaitu 52.2 peratus.

Mengikut perancangan program imunisasi berkenaan, tempoh pelaksanaan fasa pertama pemberian vaksin yang bermula Februari hingga bulan ini melibatkan 500,000 anggota barisan hadapan termasuk petugas kesihatan.

Fasa kedua bermula April hingga Ogos pula membabitkan 9.4 juta warga emas, kumpulan rentan dan orang kurang upaya, manakala fasa ketiga yang dijadual pada Mei hingga Februari 2022, melibatkan individu 18 tahun dan ke atas, warganegara dan bukan warganegara dengan sasaran 13.7 juta orang atau lebih.


Warisan akan siar video sumpah selepas ADUN Sindumin keluar parti

Parti Warisan Sabah (Warisan) akan menyiarkan kepada umum Surat Akuan Bersumpah dan video sumpah Ahli Dewan Undangan Negeri (ADUN) Sindumin, Datuk Yusof Yacob, yang meninggalkan parti itu.

Presiden Warisan Datuk Seri Shafie Apdal berkata surat dan video sumpah itu dibuat Yusof sebelum Pilihan Raya Negeri Sabah 2019 seperti yang berlaku di kawasan Dewan Undangan Negeri Sebatik pada Februari tahun ini.

“Kita ada semua surat akuan bersumpah dan video tersebut dan kita akan ambil tindakan undang-undang. Beliau tidak wajar menggunakan alasan keputusan ini dibuat demi meneruskan khidmat kepada Rakyat setempat.

“Ini kerana beliau sendiri sebelum ini telah diberi jawatan penting dalam Kabinet negeri iaitu sebagai Menteri Pendidikan dan Inovasi,” katanya pada sidang media di Pejabat Warisan di Kota Kinabalu hari ini.

Sehubungan itu katanya, Warisan akan mengambil tindakan undang-undang terhadap Yusof susulan pengumuman keluar parti yang dibuat pada Jumaat lalu.

Pada masa sama Shafir menolak dakwaan bahawa beliau selaku Presiden merestui tindakan Yusof meninggalkan parti.

Katanya, tiada mana-mana presiden parti yang meredakan tindakan ahli parti yang mahu meninggalkan parti dan perjuangan Warisan.

“Saya tidak maklum niat dia di peringkat awal cuma malam semalam bila saya telefon sebelum saya balik dari Parlimen ke Kota Kinabalu, saya tanya dia (Yusof) oleh kerana saya dimaklumkan ada berita yang dia mahu keluar parti sebelum ini.

“Saya nampak keluar di berita bahawa ada keredaan daripada saya dan saya ingin maklumkan tiada presiden parti meredakan ahli keluar dari parti dan kenyataan (restui) ini tidak betul.

“Dia tiada nyatakan hasratnya kepada saya sebelum ini dan tiada perbincangan cuma bila saya hubunginya semalam dia luahkan bahawa dia akan meninggalkan parti,” katanya.


Hakim jatuhkan hukuman kes SRC Najib dilantik Hakim Mahkamah Rayuam

Hakim, Datuk Mohd Nazlan Mohd Ghazali yang sebelum ini mengendalikan dan bertanggungjawab menjatuhkan hukuman bersalah terhadap Datuk Seri Najib Razak kini dilantik menjadi Hakim Mahkamah Rayuan.

Surat cara pelantikan Nazlan dikurniakan Yang di-Pertuan Agong Sultan Abdullah Sultan Ahmad Shah hari ini, menurut laporan dipetik portal.

Selain itu, Sultan Abdullah turut berkenan mengurniakan surat cara pelantikan hakim Mahkamah Persekutuan kepada Datuk Mohamad Zabidin Mohd Diah, pada majlis yang berlangsung di Istana Negara di Kuala Lumpur.

Mohamad Zabidin sebelum ini adalah Hakim Mahkamah Tinggi yang dilantik pada 28 Julai 2006 sebelum menjadi Hakim Mahkamah Rayuan pada 26 November 2018.

Turut hadir pada Istiadat Pengurniaan Surat Cara Pelantikan Hakim Mahkamah Persekutuan dan Hakim Mahkamah Rayuan itu ialah Ketua Hakim Negara Tun Tengku Maimun Tuan Mat serta Presiden Mahkamah Rayuan Tan Sri Rohana Yusuf, Hakim Besar Malaya Tan Sri Azahar Mohamed serta Hakim Besar Sabah dan Sarawak Datuk Abang Iskandar Abang Hashim.

Hadir sama Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar.

Mohd Nazlan pula pernah berkhidmat sebagai Pesuruhjaya Kehakiman mulai 10 April 2015 sebelum dilantik sebagai Hakim Mahkamah Tinggi pada 30 Januari 2017.

Beliau mempengerusikan panel hakim yang menjatuhkan hukuman terhadap Najib membabitkan kes SRC International.

Nazlan menjatuhkan hukuman penjara 12 tahun dan denda RM210 juta terhadap Najib atas pertuduhan pecah amanah jenayah, pengubahan wang haram dan salah guna kuasa membabitkan wang berjumlah RM42 juta milik SRC International pada 28 Julai 2020.


Kerajaan mesti sungguh-sungguh bantu rakyat hadapi inflasi: Zahid

Presiden UMNO Datuk Seri Ahmad Zahid Hamidi meminta kerajaan bersungguh-sungguh membantu rakyat, tatkala inflasi dan kenaikan kos sara hidup semakin membebankan.

Ahli Parlimen Bagan Datuk itu memberi contoh kerajaan Republik Singapura yang menyediakan pakej bantuan bernilai S$1.5 bilion untuk kumpulan berpendapatan rendah serta mudah terjejas akibat tekanan inflasi.

“Kerajaan seharusnya bersungguh-sungguh membantu rakyat dengan mengumumkan satu pakej bantuan ekonomi yang menyeluruh bagi menampung kenaikan kos sara hidup, seperti yang baru sahaja diumumkan Singapura.

“Sebanyak $1.5 bilion telah diumumkan pemerintah Singapura, termasuklah $100 pemberian kredit utiliti bagi setiap isi rumah,” katanya dalam kenyataan hari ini.

Zahid yang juga bekas Timbalan Perdana Menteri berkata mutakhir ini wujud pula ura-ura tarif elektrik akan dinaikkan dan jika ini berlaku ianya akan lebih membebankan lagi rakyat.

“Mutakhir ini wujud ura-ura untuk kenaikan tarif elektrik. Bagaimana pun, kita tunggu keputusan kerajaan dalam masa terdekat.

“Jika tarif elektrik dinaikkan, ia akan lebih membebankan lagi rakyat Malaysia dan kos sara hidup akan terus meningkat.

“Sekarang bukanlah waktu yang sesuai untuk rakyat menanggung sepenuhnya kenaikan kos sara hidup tanpa sebarang bantuan terus dari kerajaan,” katanya.

Oleh itu, menurutnya kerajaan perlu mengambil langkah sama atau lebih baik daripada Singapura dengan memberikan rebat elektrik dan air, baucar makanan asas kepada isi rumah yang layak serta bantuan lain yang wajar kepada sektor swasta.

Zahid berkata oleh kerana keadaan fiskal negara yang terhad, maka penggunaan teknologi dan pengagihan bantuan bersasar berdasarkan data yang tepat amatlah diperlukan bagi memastikan bantuan yang disalurkan tidak jatuh ke tangan yang salah atau kurang layak.

“Selain daripada itu, saya sekali lagi ingin mencadangkan agar Majlis Tindakan Sara Hidup Negara (NACCOL) bermesyuarat sekali lagi dengan segera agar pandangan setiap NGO, pemain industri dan sektor swasta berkepentingan dapat diambil kira dan dipertimbangkan.

“Pakej Bantuan khusus bagi menampung kenaikan inflasi atau kos sara hidup ini boleh dilakanakan sebelum pembentangan Belanjawan 2023 kerana ia begitu mustahak dan dan kritikal,” katanya.


Rakyat makin hilang kepercayaan terhadap PH, BN: Ketua Pemuda PN

Dalam keadaan sikap pengundi dan penyokong Pakatan Harapan (PH) dan Barisan Nasional (BN) yang semakin hilang kepercayaan terhadap kedua-dua gabungan itu, pilihan raya (PRN) di enam negeri yang dijangka pada Jun atau Julai depan adalah titik perubahan dalam politik negara, kata Ketua Pemuda Perikatan Nasional (PN), Ahmad Fadhli Shaari.

Menurutnya pada Pilihan Raya Umum Ke-15 (PRU-15) lalu, penyokong PH digula-gulakan dengan penolakan terhadap UMNO dan BN, termasuk seorang ahli Parlimen yang mengatakan “jika undi PH kita akan hantar Zahid (Presiden UMNO Datuk Seri Ahmad Zahid Hamidi) ke penjara.

Demikian juga, katanya penyokong BN digula-gulakan dengan keputusan “No DAP, NO Anwar”, tetapi sebaliknya cikgu dan anak murid tidak dapat dipisahkan, dan Zahid tidak dihantar ke penjara sebaliknya ke Putrajaya.

“Pengundi dan penyokong kedua-dua gabungan itu (PH dan BN) kini kecewa apabila kedua-duanya bekerjasama… mereka kecewa… di mana dalilnya?

“Pilihan raya di Parlimen Padang Serai menjadi dalilnya. Pilihan raya itu diadakan selepas kerajaan PH-BN dibentuk dan Datuk Seri Anwar Ibrahim mengangkat sumpah Perdana Menteri.

“Orang kata PH dan buat kerajaan. Bila berlaku pilihan raya (Padang Serai) sepatutnya mudah menang. Dalam PRU-14… campur undi PH dan BN… mereka boleh menang lebih 10,000 majoriti.

“Tapi ternyata apabila dicampur kedua-duanya pun mereka kalah lebih 13,000 majoriti. Ertinya, jika corak pengundian di Padang Serai diaplikasikan ke seluruh negara dalam PRU akan datang, tidak mustahil PN boleh menang 100 hingga 115 kerusi Parlimen,” katanya pada program Pidato Pentas Pemuda Himpit 2023 di Setiu, Terengganu, malam tadi (17 Februari 2023).

Ahmad Fadhli yang juga Ketua Pemuda PAS dan Ahli Parlimen Pasir Mas berkata, PN, khususnya PAS, mempunyai banyak lagi ruang untuk menambah sokongan, berbanding PH.

“Yang keluar mengundi calon Melayu Islam pada PRU lepas tidak sampai 70 peratus, sementara orang bukan Islam pula 98 peratus. Ertinya sokongan terhadap PH yang kebanyakannya diperoleh daripada bukan Islam sudah mencapai tahap maksimum dan tidak boleh bertambah lagi.

“Tapi kita dalam PAS dan Perikatan Nasional, masih mempunyai ruang yang lebih besar untuk menambah sokongan,” katanya sambil menjelaskan selepas PRU-15 beliau yakin PN mampu menubuh kerajaan berdasarkan akuan bersumpah (SD) yang diterima, namun ‘pengadil’ berkata ‘gol’ PN ‘offside’.

Namun, Ahmad Fadhli berkata ketentuan Allah yang menetapkan Anwar menjadi Perdana Menteri hari ini dengan sokongan UMNO dan BN membentuk kerajaan campuran.

“Lalu mereka jadi kerajaan dalam keadaan mereka berada dalam satu ikatan yang tak pernah bagi sebahagian besar rakyat Malaysia ini boleh bayangkan walaupun maklumat telah sampai kepada kita sebelum pilihan raya lagi telah berlakunya perjanjian dan ikatan di antara cikgu dan anak muridnya

“Cikgu dengan anak murid ni lama dah kita tahu. Sebab itu bila saya sebut di dalam dewan (Dewan Rakyat) macam mana dua orang ni boleh duduk sekali? Dia kata ini titah Agong… itu naratif dimainkan UMNO, BN sekarang.

“Kalau titah Yang di-Pertuan Agong UMNO, kenapa perlu lantik Timbalan Perdana Menteri (TPM daripada UMNO, BN)? Lantik TPM kerana nak rasa terjamin berada dalam kerajaan.

“Sebab itu sekarang ini sudah tidak kedengaran lagi lagu ‘hoi ya hoi’. Dan ternyata apabila percampuran dua gabungan ini, mereka berbalah sesama sendiri, sementara menteri-menterinya pula membuat kenyataan yang pelik-pelik,” katanya lagi.

Ahmad Fadhli berkata sebelum menjadi kerajaan, rakyat melihat mereka cerdik apabila mengeluarkan pelbagai formula untuk mengatasi masalah sara hidup.

“Bila jadi kerajaan bila orang tanya, ayam lagu (bagaimana)? Dia kata untuk mengelakkan harga mahal, jangan makan ayam. Kalau kita boleh kata kalau ikan mahal jangan makan ikan… bagaimana mana? Nampak cerdik, hebat ada formula.

“Lepas itu lantik pula kaum keluarga sendiri pegang jawatan. Perdana menteri pegang menteri kewangan sekali gus walaupun dulu manifesto… dalam ucapan-ucapan mereka bahawa Perdana Menteri tak boleh pegang jawatan menteri kewangan… la ni Perdana Menteri pegang jawatan Menteri Kewangan.

“Bila kita tanya, jawapan dia ialah sekarang ini keadaannya luar biasa… pelik sungguh sebab itu kita pelik lagu (bagai) mana orang boleh percaya. Kita kata ini bukan keadaan luar biasa… ini keadaan luar tabii,” katanya.

Ahmad Fadhli turut mengulas beberapa isu lain, termasuk kenyataan rasis dikeluarkan pihak tertentu, setelah PH-BN yang turut dianggotai DAP kini menjadi kerajaan.

Beliau juga mengulangi komitmen PAS dan PN untuk mempertahankan tiga negeri – Kedah, Kelantan dan Terengganu – pada PRN nanti, selain keyakinan untuk menawan Selangor serta Negeri Sembilan, dan menambah kerusi Dewan Undangan Negeri di Pulau Pinang.


9 kematian, kes aktif terus naik

Sembilan lagi kematian akibat komplikasi Covid-19, termasuk dua kes meninggal dunia di luar hospital atau ’brought in death’ (BID), direkodkan dalam tempoh 24 jam semalam

Jumlah itu menjadikan kumulatif kematian sejak awal penularan wabak itu di negara ini pada Februari 2020 lalu meningkat kepada 32,043 kes, termasuk 6,466 kes BID, lapor Kementerian Kesihatan (KKM), hari ini.

Sejak seminggu lalu, 24.3 peratus daripada jumlah kematian itu melibatkan pesakit berusia 60 hingga 69 tahun; diikuti 22.9 peratus (80 tahun ke atas); 18.6 peratus (70-79 tahun); 15.7 peratus (40-49 tahun); 12.9 peratus (50-59 tahun); 4.3 peratus (30-39 tahun); 1.4 peratus (5-11 tahun).

Semua kematian semalam dilaporkan di enam negeri iaitu empat di Perak, dan masing-masing satu di Kedah, Melaka, Pahang, Pulau Pinang serta Selangor.

Jumlah kematian di Perak kini meningkat kepada 1,448 kes, termasuk 191 kes BID.

Sehingga semalam negeri itu merekodkan 134,975 kumulatif positif dengan 131,357 pesakit telah sembuh, manakala 2,170 kes masih aktif, dengan 1,841 menjalani kuarantin di rumah; PKRC (46); hospital (269); dan 14 dirawat di unit rawatan rapi (ICU), termasuk sembilan daripadanya yang memerlukan alat bantuan pernafasan.

Sehingga kelmarin, seramai 1,655,047 atau 88.9 peratus individu dewasa di Perak telah lengkap divaksinasi, 1,673,329 atau 89.9 peratus lagi menerima sekurang-kurangnya satu dos, dan 800,667 atau 43.0 peratus diberi suntikan dos penggalak.

Sebanyak 22 daripada 417 kluster yang dikesan di negeri itu juga dilaporkan masih aktif, dengan 14 daripadanya melibatkan pendidikan; tempat kerja (empat); komuniti (dua); dan masing-masing satu kluster keagamaan serta kumpulan berisiko tinggi.

Sehingga semalam negara merekodkan 2,925,254 kumulatif positif dengan 2,818,650 atau 96.4 peratus pesakit telah pulih, dan 74,561 kes masih aktif, meningkat 4,989 pesakit berbanding pada Ahad.

Daripada jumlah kes aktif itu seramai 65,566 pesakit menjalani kuarantin di rumah, 4,695 ditempatkan di PKRC; 4,165 dimasukkan ke hospital; dan 135 pesakit dirawat di ICU, dengan 81 daripadanya memerlukan alat bantuan pernafasan.

Pecahan kes berkaitan Covid-19 di setiap negeri sehingga 7 Februari 2022.


Syarikat penerbangan AS beri amaran krisis, malapetaka akibat C-Band 5G

Ketua eksekutif syarikat penerbangan penumpang dan kargo utama Amerika Syarikat (AS) memberi amaran berhubung krisis dan ‘malapetaka’ yang akan bermula kurang daripada 36 jam, tatkala AT&T dan Verizon bersedia untuk melaksanakan perkhidmatan 5G baharu.

Syarikat penerbangan itu memberi amaran perkhidmatan C-Band 5G baharu yang akan bermula pada Rabu boleh menyebabkan sejumlah besar pesawat berbadan lebar tidak dapat digunakan, ‘berpotensi menyebabkan puluhan ribu rakyat Amerika terkandas di luar negara’ dan menyebabkan ‘krisis penerbangan.

“Melainkan hab utama kami dibenarkan untuk terbang, sebahagian besar penerbangan melibatkan orang awam pada dasarnya akan dibatalkan,” tulis Ketua Eksekutif American Airlines; Delta Air Lines; United Airlines; Southwest Airlines dan lain-lain, dalam surat yang pertama kali dilaporkan oleh Reuters.

Pentadbiran Penerbangan Persekutuan (FAA) telah memberi amaran bahawa potensi gangguan boleh menjejaskan instrumen pesawat yang sensitif seperti altimeter dan dengan ketara menghalang operasi penglihatan tahap rendah.

“Ini bermakna pada hari seperti semalam, lebih 1,100 penerbangan dan 100,000 penumpang akan terlibat dalam pembatalan, lencongan atau kelewatan,” surat itu memberi amaran.

Lewat Isnin, syarikat penerbangan sedang mempertimbangkan sama ada untuk mula membatalkan beberapa penerbangan antarabangsa yang dijadualkan tiba di AS pada Rabu.

“Dengan sekatan yang dicadangkan di lapangan terbang terpilih, industri pengangkutan sedang bersedia menghadapi beberapa gangguan perkhidmatan. Kami optimis bahawa kami boleh bekerja merentas industri dan dengan kerajaan untuk memuktamadkan penyelesaian yang selamat dan mengurangkan sebanyak mungkin impak terhadap jadual penerbangan,” kata pembuat pesawat Boeing pada Isnin.

“Tindakan adalah segera,” kata syarikat penerbangan itu menambah, surat itu juga ditandatangani oleh UPS Airlines, Alaska Air, Atlas Air , JetBlue Airways dan FedEx Express.

“Sejujurnya, perdagangan akan terhenti.”

Surat itu dihantar kepada Pengarah Majlis Ekonomi Negara White Hpuse, Brian Deese, Setiausaha Pengangkutan Pete Buttigieg, Pentadbir FAA Steve Dickson dan Pengerusi Suruhanjaya Komunikasi Persekutuan (FCC), Jessica Rosenworcel.

AT&T dan Verizon, yang memenangi hampir semua spektrum C-Band dalam lelongan AS$80 bilion tahun lalu pada 3 Januari bersetuju untuk menyediakan zon penampan di kira-kira 50 lapangan terbang bagi mengurangkan risiko gangguan dan mengambil langkah lain untuk mengurangkan kemungkinan gangguan selama enam bulan.

Mereka juga bersetuju untuk menangguhkan penempatan selama dua minggu sehingga Rabu, mengelak kebuntuan keselamatan penerbangan buat sementara waktu, selepas sebelum ini menangguhkan perkhidmatan selama 30 hari.

Ketua Pegawai Eksekutif syarikat penerbangan utama dan Ketua Eksekutif Boeing Dave Calhoun berbincang panjang lebar dengan Buttigieg dan Dickson pada Ahad untuk memberi amaran berhubung krisis yang semakin hampir, kata pegawai kepada Reuters.

Syarikat penerbangan itu meminta “agar 5G dilaksanakan di mana-mana di negara ini kecuali dalam anggaran 2 batu (3.2km) dari landasan lapangan terbang” di beberapa lapangan terbang utama.

“Campur tangan segera diperlukan untuk mengelakkan gangguan operasi yang ketara kepada penumpang udara, penghantar, rantaian bekalan dan penghantaran bekalan perubatan yang diperlukan,” kata mereka.

Syarikat penerbangan itu menambah bahawa sekatan penerbangan tidak akan terhad kepada cuaca buruk.

“Pelbagai sistem keselamatan moden pada pesawat akan dianggap tidak boleh digunakan, menyebabkan masalah yang jauh lebih besar daripada apa yang kami ketahui.

“Pengeluar kapal terbang telah memaklumkan kepada kami bahawa terdapat sebahagian besar armada operasi yang mungkin tidak dapat terbang selama-lamanya.”

Satu perkara yang membimbangkan ialah sama ada pesawat Boeing 777 tidak akan dapat mendarat di beberapa lapangan terbang utama AS selepas perkhidmatan 5G dimulakan, kata pegawai syarikat penerbangan kepada Reuters.

Syarikat penerbangan menggesa tindakan untuk memastikan “5G digunakan, kecuali apabila menara terlalu dekat dengan landasan lapangan terbang sehingga FAA dapat menentukan cara ia boleh dicapai dengan selamat tanpa gangguan”.

FAA berkata pada Ahad ia telah membersihkan anggaran 45 peratus daripada armada kapal terbang komersial AS untuk melakukan pendaratan penglihatan rendah di banyak lapangan terbang di mana 5G C-band akan digunakan dan mereka menjangkakan untuk mengeluarkan lebih banyak kelulusan sebelum Rabu. Syarikat penerbangan itu menyatakan pada hari Isnin bahawa senarai itu tidak termasuk banyak lapangan terbang besar. – Reuters


Zahid sakit pula, perbicaraan 40 tuduhan rasuah ditangguh lagi

Mahkamah Tinggi Shah Alam menangguhkan lagi perbicaraan kes Presiden UMNO Datuk Seri Ahmad Zahid Hamidi yang menghadapi 40 pertuduhan rasuah berhubung Sistem Visa Luar Negara (VLN) yang ditetapkan hari ini dan esok, kerana bekas Timbalan Perdana Menteri itu dilaporkan tidak sihat.

Sebelum ini, perbicaraan kes Zahid yang turut berdepan tuduhan pecah amanah, rasuah dan pengubahan wang haram di Mahkamah Tinggi Kuala Lumpur telah beberapa kali ditangguh sama ada disebabkan Presiden UMNO itu sakit atau peguamnnya sakit.

Zahid sebelum ini mendapat pelepasan pasport daripada mahkamah untuk mendapatkan rawatan sakit belakang di Jerman November lalu.

Sejak dua hari lalu Zahid begitu sibuk ke sana sini membantu mangsa banjir di beberapa tempat, termasuk di Lembah Klang.

Timbalan Pendakwa Raya Datuk Raja Rozela Raja Toran berkata Hakim Mahkamah Tinggi Datuk Mohd Yazid Mustafa memutuskan demikian selepas membenarkan permohonan pembelaan untuk menangguhkan perbicaraan hari ini dan esok kerana tertuduh tidak sihat, lapor Bernama.

“Peguam meminta untuk menangguh perbicaraan sebab tertuduh dikatakan tidak sihat walaupun ada di perkarangan mahkamah, oleh kerana atas sebab kesihatan, hakim membenarkan penangguhan. Hari ini dan esok dilapangkan,” katanya sambil menambah kes itu ditetapkan untuk sambung bicara pada 3 Februari 2022.

Prosiding hari ini turut disertai Timbalan Pendakwa Raya Wan Shaharuddin Wan Ladin dan peguam Hisyam Teh Poh Teik dan Datuk Ahmad Zaidi Zainal.

Setakat ini, lima saksi pendakwaan telah selesai memberi keterangan pada perbicaraan tersebut sementara bekas Ketua Setiausaha Kementerian Dalam Negeri Tan Sri Alwi Ibrahim, 62, masih di peringkat pemeriksaan balas.

Mahkamah juga telah menetapkan 18 hari untuk sambung bicara kes tersebut iaitu pada 3 Februari, 7 dan 8 Mac, 1 April, 10-13 Mei, 17-20 Mei, 30 dan 31 Mei serta 13-16 Jun.

Mahkamah juga menetapkan 25-29 Julai untuk hujahan lisan dan bertulis serta 24 Ogos untuk keputusan.

Ahmad Zahid, 68, berdepan 33 pertuduhan menerima suapan berjumlah SG$13.56 juta daripada UKSB sebagai dorongan untuk dirinya, selaku pegawai badan awam iaitu Menteri Dalam Negeri, melanjutkan kontrak syarikat itu sebagai pengendali Perkhidmatan OSC di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh Kementerian Dalam Negeri.

Bagi tujuh lagi pertuduhan, Ahmad Zahid didakwa sebagai menteri sama telah mendapatkan untuk dirinya wang tunai SG$1,150,000, RM3 juta, EURO15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.

Semalam, saksi pendakwaan bekas Ketua Setiausaha Kementerian Dalam Negeri, Tan Sri Alwi Ibrahim memberitahu Mahkamah Tinggi Shah Alam bahawa beliau tidak berpuas hati dengan keputusan Zahid yang melanjutkan kontrak syarikat UKSB bagi pelaksanaan sistem VLN, terlalu awal.


Baddrol Bakhtriar masuk politik demi agama, bangsa

Bekas kapten pasukan bola sepak Kedah dan Sabah, Baddrol Bakhtiar membuat keputusan besar dalam hidupnya dengan terjun ke dunia politik dan mengorbankan kariernya.

Mendedahkan penghijrahannya sempena Maal Hijrah, bekas pemain kebangsaan berusia 35 tahun itu berkata ia demi memperjuangkan agama dan bangsa selain membantu mempertahankan Menteri Besar Kedah, Datuk Seri Muhammad Sanusi Md Nor.

“Pertamanya, saya ingin perjuangkan agama serta bangsa. Saya juga ingin pertahankan individu yang orang dok serang sekarang ini dan beliau juga tenang bertahan iaitu Menteri Besar Kedah, Datuk Seri Muhammad Sanusi Md. Nor.

“Itu sebab saya terhutang hati untuk perjuangkan Muhammad Sanusi dan pertahankan negeri Kedah ini di bawah beliau,” katanya ketika berucap pada Program Sembang Santai Geng Muda di Kampung Lubuk Perong, di Padan Terap, malam tadi, lapor Utusan.

Program itu turut disertai Ahli Dewan Undangan Negeri (ADUN) Pedu, Mohd Radzi Md. Amin serta legenda bola sepak Kedah, Muhammad Radhi Mat Din yang turut pernah bertanding mewakili PAS di Parlimen Pokok Sena pada Pilihan Raya Umum ke-14 (PRU14).

Nama kedua-dua bekas pemain bola sepak itu ketika ini hangat diperkatakan untuk menjadi calon PAS bagi mewakili Perikatan Nasional (PN) dalam pilihan raya negeri (PRN) tidak lama lagi.

Mengulas lanjut Baddrol berkata, tindakannya itu sememangnya di luar jangka malah jelas tergambar melalui kesedihan yang dipamerkan pasukannya pada malam terakhir beraksi bersama Sabah FC ketika mereka menewaskan Sri Pahang FC di Stadium Likas, Kota Kinabalu Sabtu lalu.

“Sebab itu malam terakhir saya di Sabah ketika bersama Rizal Ghazali (rakan sepasukan sejak di Kedah), tak boleh tahan. Malah dia pun tanya, betulkah mu (kamu) nak tinggalkan aku dalam loghat Balingnya.

“Saya minta maaf pada Rizal dan katakan mungkin sampai di sini sahaja perjuangan saya dalam bola sepak,” katanya.

Menjawab persoalan sama ada beliau akan dicalonkan untuk bertanding dalam PRN, Baddrol berkata, beliau percaya kepada takdir Tuhan.

“Kalau kita ikhlas, jujur dalam perjuangan atau bidang diceburi, insya-Allah Tuhan bantu. Malam ini saya terharu dengan anak-anak muda yang hadir dan rasa teruja serta lebih bersemangat untuk perjuangkan apa yang saya impikan selama ini.

“Saya juga menyeru penduduk kampung di sini supaya memilih pemimpin yang ada sifat kepemimpinan dan mendengar keluhan rakyat selama ini,” katanya.


Penyokong bukan Islam ligat pasang bendera PAS

Penyokong PAS bukan Islam di Dewan Undangan Negeri (DUN) Kota Lama dilaporkan ‘ligat’ menggantung bendera bulan dan menghias markas sempena pilihan raya negeri (PRN), 12 Ogos ini.

Pengerusi Dewan Himpunan Pendukung PAS (DHPP) Kelantan, Lim Guan Seng berkata meskipun PAS adalah sebuah parti yang memperjuangkan Islam namun ia bukan isu buat mereka.

“Kami adalah penyokong PAS yang terdiri daripada kaum Cina serta India walaupun kami berbeza agama, namun ia bukan masalah untuk kami menyokong parti pilihan dan bersama-sama menyemarakkan tempoh berkempen.

“Sejak sebulan lalu, hampir setiap malam kami berkumpul untuk memasang bendera serta menghias jalan dengan bendera parti yang menjadi sokongan kami sejak sekian lama,” katanya, lapor Utusan.

Menurut Guan Seng sepanjang tempoh berkempen ini juga pelbagai aktiviti dijalankan Bersama-sama dengan rakan-rakan bangsa lain.

Katanya, ia secara tidak langsung membuka ruang kepada ahli-ahli parti untuk berkumpul dan mengeratkan hubungan sesama mereka.


Menteri Luar beri amaran China mungkin ceroboh Taiwan

Menteri Luar Taiwan hari ini berkata China menggunakan latihan ketenteraan yang diadakannya sebagai bantahan terhadap lawatan Speaker Dewan Rakyat Amerika Syarikat (AS) Nancy Pelosi sebagai alasan untuk persiapan melakukan pencerobohan ke atas pulau yang diperintah sendiri.

Joseph Wu memberitahu sidang akhbar di Taipei bahawa Taiwan, yang didakwa China sebagai miliknya, tidak akan gentar walaupun latihan berterusan dengan China sering melanggar garis tengah tidak rasmi di Selat Taiwan.

“China telah menggunakan latihan itu… untuk mempersiapkan pencerobohan ke atas Taiwan,” kata Wu, sambil menggesa sokongan antarabangsa bagi menjaga “keamanan dan kestabilan di seluruh Selat Taiwan”.

“China mengadakan latihan ketenteraan berskala besar, pelancaran peluru berpandu serta serangan siber, kempen salah maklumat dan paksaan ekonomi dalam usaha melemahkan semangat awam di Taiwan.”

Wu bercakap ketika ketegangan ketenteraan memuncak selepas tamat empat hari latihan terbesar China di sekitar pulau itu pada Ahad – latihan yang termasuk pelancaran peluru berpandu balistik dan simulasi serangan laut dan udara di langit dan laut sekitar Taiwan.

Komando Teater Timur China mengumumkan semalam bahawa ia akan menjalankan latihan bersama baharu yang memfokuskan pada operasi kapal selam dan serangan laut – mengesahkan kebimbangan beberapa penganalisis keselamatan dan diplomat bahawa Beijing akan mengekalkan tekanan ke atas pertahanan Taiwan.

Ketika Pelosi meninggalkan wilayah itu pada Jumaat lalu, China juga telah meninggalkan beberapa komunikasi dengan AS, termasuk rundingan ketenteraan dan perbincangan mengenai perubahan iklim.

Taiwan memulakan latihan berjadual panjangnya sendiri hari ini, menembak artileri howitzer ke laut di daerah selatan Pingtung.

Presiden AS Joe Biden, dalam komen umum pertamanya mengenai isu itu sejak lawatan Pelosi, semalam melahirkan kebimbangan dengan tindakan China di rantau itu tetapi dia tidak bimbang tentang Taiwan.

“Saya bimbang mereka bergerak sama seperti mereka lakukan (ketika latihan),” kata Biden kepada pemberita di Delaware, merujuk kepada China. “Tetapi saya tidak fikir mereka akan melakukan sesuatu yang lebih daripada itu.”

Seorang pegawai kanan Pentagon berkata Washington berpegang kepada penilaian awal bahawa Beijing tidak akan cuba menyerang Taiwan dalam tempoh dua tahun akan datang.

Setiausaha Rendah Pertahanan bagi Dasar Colin Kahl juga berkata tentera AS akan terus melakukan pelayaran melalui Selat Taiwan dalam beberapa minggu akan datang.

China tidak pernah menolak untuk mengambil Taiwan secara paksa dan semalam jurucakap Kementerian Luar China Wang Wenbin berkata China menjalankan latihan ketenteraan biasa “di perairan kami” secara terbuka, telus dan profesional, sambil menambah Taiwan adalah sebahagian daripada China. – Reuters


Mahu jadi dominan, Anwar sahkan Amanah akan digabung dalam PKR

Bagi memastikan parti diketuai Datuk Seri Anwar Ibrahim menjadi dominan, langkah untuk membubarkan Parti Amanah sedang dibincang dan ia bakal digabung masuk dalam PKR.

Presiden PKR itu mengakui terdapat cadangan tersebut untuk menggabungkan Amanah dengan PKR, bagaimanapun ia masih diperingkat awal dan akan perbincangan lebih lanjut akan dijalankan terlebih dahulu sebelum penggabungan tersebut berhasil.

“Ya, ya ia dikemukakan dan ia dalam pengetahuan pimpinan Keadilan (PKR) dan Amanah. Tetapi kami belum bincang perkara ini lebih lanjut.

“Apa pun pandangan kita dengar, kita bincang tiada masalah, tapi belum lagi sampai ke tahap itu,” katanya dipetik portal FMT.

Spekulasi berhubung penggabungan dua parti tersebut timbul susulan kekalahan semasa Pilihan Raya Negeri (PRN) Melaka.

PRN Melaka menyaksikan PKR tersungkur semua kerusi yang mereka bertanding, malah blok pembangkang, Pakatan Harapan (PH) hanya memenangi lima kerusi berbanding 13 kerusi yang diperolehnya pada pilihan raya umum 2018 lalu.

Untuk rekod, Amanah merupakan parti serpihan daripada PAS yang ditubuhkan pada September 2015 dan diketuai Presidennya, Mohamad Sabu.

Anwar dipersalahkan dalam PRN Melaka kerana keputusannya meletak calon ‘katak berprinsip’ sehingga mengundang kecaman rakan parti komponen PH, DAP dan Amanah.

Malah, akar umbi DAP dan Amanah juga sudah berani secara terbuka mendesak supaya Anwar berundur bagi digantikan dengan calon Ketua Pembangkang yang lebih berwibawa dan berkemampuan mengemudi gabungan parti pembangkang itu.

Terdahulu, seorang Ahli Parlimen (MP) PKR, Hassan Abdul Karim juga membuat cadangan supaya parti itu keluar daripada PH dan bertanding secara solo kerana tidak berpuas hati dengan tindakan pemimpin DAP dan Amanah yang menghentam Anwar selepas PRN Melaka.

“Kalau itu kehendak mereka, buanglah Anwar sebagai Pengerusi PH atau Ketua Pembangkang. Lepas itu buanglah PKR dari PH. Kita hendak tengok adakah mereka berani.

“Kalau mereka sudah tidak sudi menerima kita, apa yang kita boleh buat. Kita masuklah PRU-15 nanti secara ‘solo’. Kita gunakan logo parti kita sendiri. Kalau mereka hendak terajang PKR dari PH, terajanglah jika mereka sudah angkuh sangat. Bersedialah kemungkinan ini,” katanya.

Hassan yang juga MP Pasir Gudang itu juga membidas DAP dan Amanah yang menjadikan Anwar mangsa kritikan selepas kekalahan PRN Melaka.

“Apabila PH kalah di Melaka, Presiden kita, Datuk Seri Anwar Ibrahim jadi mangsa dikritik hebat pemimpin DAP, Parti Amanah serta anggota mereka. Disuruh berundur, kita dengar suara kurang sopan, angkuh dan sombong dihamburkan terhadap presiden kita.

“Mungkin DAP dan Amanah sudah terlalu kuat sekarang dan mereka tidak anggap PKR penting. Mungkin bagi anggapan mereka Anwar dan PKR sudah hilang daya tarikan dan sokongan rakyat,” katanya dipetik laporan media.


Kerajaan Arab Saudi belum balas permohonan Malaysia tambah kuota haji: TH

Permohonan Malaysia untuk mendapatkan kuota tambahan jemaah haji belum menerima sebarang maklum balas daripada kerajaan Arab Saudi.

Pengarah Eksekutif Haji, Lembaga Tabung Haji (TH), Datuk Seri Syed Saleh Syed Abdul Rahman berkata walaupun sudah memohon untuk mendapatkan kuota tambahan, namun setakat ini tidak ada keputusan muktamad diterima daripada kerajaan Arab Saudi.

“Insya-Allah, saya juga pun masih tunggu kuota tambahan kerana seperti biasa setiap tahun memang pihak kerajaan kita ada mohon,” katanya menurut laporan Utusan Malaysia.

Pada 29 April lalu, Pengerusi TH, Tan Sri Azman Mokhtar berkata, pihaknya menjangka kuota tambahan sebanyak 10,000 lagi untuk musim kali ini dapat diketahui awal bulan ini.

Ia susulan kejayaan Malaysia telah memperoleh kuota ekstra kira-kira 350 orang diluluskan kerajaan Arab Saudi menerusi sesi permohonan rayuan pertama awal bulan lepas.

Bagaimanapun setakat ini belum ada sebarang khabar mengenai isu tersebut ketika Indonesia pada 8 Mei lalu mengumumkan negara jiran itu mendapat kuota tambahan.

Menteri Agamanya, Yaqut Cholil Qoumas dipetik media tempatan mengesahkan republik itu menerima lagi kuota ekstra sebanyak 10,000 lagi selain 221,000 untuk kuota rasmi.

Malaysia sebaliknya tiada memperoleh apa-apa makluman terkini, malah Kursus Perdana Haji Peringkat Wilayah Persekutuan di Putrajaya semalam memberikan ‘isyarat’ tiada kuota tambahan.

Siri terakhir itu sebaliknya hanya memaparkan kumpulan terakhir penerbangan yang akan bertolak dari tanah air pada 21 Jun depan sebagai genap kuota biasa 31,600 orang.

Mengulas lanjut, Syed Saleh namun enggan menyatakan sama ada permohonan rayuan Malaysia berjaya atau gagal kerana ia terpulang atas pertimbangan kerajaan Arab Saudi.

“Negara itu juga perlu beri perhatian kepada banyak negara lain lagi yang memohon kuota tambahan dan kali ini mungkin akan berlaku kelewatan pengumuman rasmi,” jelasnya.

Beliau walau bagaimanapun berharap ada berita gembira dari Arab Saudi mengenai isu tersebut kerana ia sekali gus mengurangkan tempoh giliran menunggu bakal jemaah.

Ketika ini, pendeposit TH yang mendaftarkan ibadah tersebut akan menerima giliran untuk tempoh 115 tahun akan datang susulan kekangan kuota yang ditetapkan Arab Saudi.

Keadaan itu menyebabkan ada bakal jemaah yang terdesak kerana faktor usia lanjut, sanggup memohon visa furada dan ada menjadi mangsa penipuan oleh agensi tertentu.

Negara ini pernah mendapat kuota tambahan sehingga lebih 40,000 orang sebelum musim haji 2018 lalu kerana hubungan baik antara kerajaan Malaysia dan Arab Saudi.


Tak sampai separuh jalan pun agenda pembangkang, Najib dan Zahid patah

Krisis politik Malaysia yang tidak sampai pun 12 jam – yang diharapkan oleh blok pembangkang dan beberapa Ahli Parlimen (MP) UMNO akan menjatuhkan kerajaan Perikatan Nasional (PN) – berakhir setelah penjelasan Pejabat Perdana Menteri (PMO) berhubung isu ordinan darurat dan pemakluman kepada Yang di-Pertuan Agong.

Sekali gus menyaksikan politiking blok pembangkang yang mendapat sokongan kuat daripada MP UMNO terutama MP Pekan Najib Razak, dan MP Bagan Datuk Ahmad Zahid Hamidi, tidak menjadi.

Sebaliknya Perdana Menteri Tan Sri Muhyiddin Yassin – yang tidak pernah tercalit dengan apa-apa tuduhan jenayah di mahkamah – hanya menunggu masa sesuai untuk menutup mulut MP Port Dickson Anwar Ibrahim dan sekutunya yang menjerit-jerit kegilaan di dalam Dewan Rakyat.

Laungan ‘derhaka’ yang istilahnya tidak ada pun dalam Perlembagaan Negara, dimainkan sehabis-habisnya tatkala isu darurat dan ordinan-ordinan di dalamnya dibangkitkan.

Rakyat yang menyaksikan siaran langsung perbahasan di Dewan Rakyat sudah melihat betapa rakusnya kumpulan pembangkang dan sekutu mereka daripada UMNO untuk mengambil alih pemerintahan, sedangkan persidangan itu bertujuan mencari jalan penyelesaian masalah penularan Covid-19 sekarang.

Semakin jelaslah kenapa pembangkang, serta Najib dan Zahid yang menjadi sekutu mereka beria-ia mendesak supaya Parlimen dibuka. Tujuan mereka untuk menjadi ‘binatang politik’ di dalam Dewan Rakyat tanpa mempedulikan nasib rakyat.

Semakin jelas juga sikap pemimpin DAP yang tidak menghormati Islam dan al-Quran, apa lagi pemimpin kerajaan sekarang ini, apabila menjerit-jerit ketika al-Fatihah dibacakan. Justeru, jangan diharap orang lain akan menghormati mereka jika mereka tidak menghormati orang lain.

Mereka – pemimpin DAP – turut menjerit-jerit ‘derhaka’ di dalam Dewan Rakyat, sedangkan jika hendak dihitung sudah berpuluh-puluh kali derhaka yang mereka lakukan terhadap Raja-Raja Melayu.

Namun, lewat petang semalam, agenda Anwar, Najib, Zahid, Mohamad Sabu dan Lim Guan Eng patah tidak sampai pun separuh jalan. Jeritan-jeritan dan kritikan tidak berfakta (sebagaimana fakta diberikan berkaitan 1MDB dan Yayasan Akal Budi) akhirnya memakan diri, apabila sudah terang siapa mereka sebenarnya – bukan pemimpin rakyat tapi mementingkan diri sendiri.

Hanya menggunakan media sosial dan media sekutu sahaja yang kelihatan seperti gegak-gempita dunia politik negara seketika, namun akhirnya menerusi kenyataan PMO, terungkap bahawa kerajaan PN melaksanakannya menurut aturan undang-undang dan Perlembagaan.

Cuba kita telusuri kenyataan ini yang menyatakan duduk perkara sebenar:

Berdasarkan titah pandangan ini, Kerajaan telah memutuskan untuk mengadakan Mesyuarat Khas Parlimen bermula 26 Julai 2021. Sebagai persediaan Mesyuarat Khas Parlimen ini, Jemaah Menteri pada 21 Julai 2021 telah mengadakan perbincangan yang teliti dan mengambil ketetapan-ketetapan seperti berikut:

Pertama, Mesyuarat Khas Parlimen diadakan setelah mendapat perkenan KDYMM Seri Paduka Baginda Yang di-Pertuan Agong;

Kedua, Jemaah Menteri tidak akan menasihati KDYMM Seri Paduka Baginda Yang di-Pertuan Agong untuk membuat Proklamasi Darurat baharu setelah darurat sedia ada tamat pada 1 Ogos 2021; dan

Ketiga, oleh kerana darurat tidak akan disambung, Jemaah Menteri memutuskan untuk menasihati KDYMM Seri Paduka Baginda Yang diPertuan Agong untuk membatalkan semua ordinan darurat yang dimasyhurkan oleh Seri Paduka Baginda Tuanku sepanjang tempoh darurat berkuatkuasa.

Susulan ketetapan-ketetapan ini, Pejabat Perdana Menteri pada 22 Julai 2021 telah menerima deraf Ordinan Darurat (Pembatalan) 2021 yang disediakan oleh Jabatan Peguam Negara. Ordinan ini memperuntukkan semua ordinan darurat yang dimasyhurkan oleh KDYMM Seri Paduka Baginda Yang di-Pertuan Agong dibatalkan berkuatkuasa pada 21 Julai 2021.

Pada 23 Julai 2021, Perdana Menteri telah mengutuskan warkah kepada KDYMM Seri Paduka Baginda Yang di-Pertuan Agong untuk menyembah maklum nasihat Jemaah Menteri supaya ordinan-ordinan darurat berkenaan dibatalkan dan memohon limpah perkenan Seri Paduka Baginda Tuanku mengenainya.

Selanjutnya boleh dibaca di sini.

Adakah apa yang diperjelaskan Perdana Menteri menerusi kenyataan PMO itu suatu ‘penderhakaan’ atau tidak menurut aturan undang-undang dan Perlembagaan, sebagaimana yang dituduh oleh pembangkang, Anwar, Najib, Zahid dan sekutu mereka yang di dalam Dewan Rakyat atau pemimpin UMNO yang tidak ada kerusi Parlimen yang terlompat-lompat kegembiraan?

Cuma dalam pandangan pemerhati politk, apa yang berlaku ialah sedikit kesilapan ketika kenyataan awal dengan mengatakan ordinan-ordinan darurat itu TELAH dimansuhkan. Sedangkan sebenarnya ia AKAN dimansuhkan.

Tetapi TELAH dan AKAN itu tidak akan menutup apa yang berlaku di Parlimen semalam yang menunjukkan kerakusan Anwar dan penyokongnya untuk merampas Putrajaya, sementara Najib dan Zahid berharap dengan memberi sokongan kepadanya kes mahkamah mereka membabitkan puluhan juta wang akan ditarik balik.

Namun, percayalah. Walaupun penjelasan telah diberikan oleh PMO, ‘binatang-binatang politik’ ini akan terus menyondol mencari jalan untuk memburuk-burukkan kerajaan, bukannya membantu rakyat berdepan pandemik Covid-19 sekarang ini.

Dan, Anwar jika ghairah bercakap akan melakukan kesilapan. Ini sudah lama diketahui oleh Tun Dr Mahathir Mohamad.

Tok Akhi
Pemerhati Politik Kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Dituduh fitnah, Anwar akan kemuka bukti Dr M kayakan diri, keluarga

Datuk Seri Anwar Ibrahim hari ini (7 April 2023) berkata beliau akan memberikan bukti bahawa Tun Dr Mahathir Mohamad telah memperkayakan dirinya dan keluarganya ketika memimpin kerajaan.

Pada sesi dialog bersama pelajar Universiti Teknologi Mara (UiTM) di Shah Alam, Selangor, Perdana Menteri berkata Dr Mahathir telah melakukan beberapa kebaikan dan banyak kerosakan kepada Malaysia semasa beliau menjadi perdana menteri.

“Saya akan jawab. Kalau dia minta bukti, saya akan bagi bukti. Tiada masalah,” jawab Anwar kepada soalan seorang pelajar yang meminta jawapannya terhadap ancaman undang-undang Dr Mahathir berhubung tuntutan itu.

Anwar ketika berucap pada Kongres PKR bulan lepas merujuk kepada seseorang “yang berkuasa selama 22 tahun dan (kemudian) campur 22 bulan” menggunakan kedudukannya untuk memperkayakan diri dan keluarga.

Ditanya mengenai tuntutan Mahathir itu, Anwar hari ini berkata, beliau tiada masalah untuk mengemukakan bukti.

“Saya tak mahu gaduh, diminta jawab saya jawab, dia (Mahathir) minta bukti, saya akan bagi bukti, tak ada masalah,” katanya menurut FMT.

Tidak menafikan perkara baik yang dilakukan Mahathir, Anwar menegaskan banyak kerosakan juga telah berlaku ketika Mahathir menjadi perdana menteri.

“Saya sudah cakap pentadbirannya ada baiknya juga, tetapi masalah kerosakan (juga) banyak, sistemnya,” katanya.

Pada 28 Mac, Mahathir berkata, beliau akan mengambil tindakan undang-undang jika Anwar gagal menarik balik dakwaan tersebut.

Selasa lepas, peguam Anwar memaklumkan pihaknya akan menjawab notis tuntutan dikemukakan Dr Mahathir pada 17 April.


Rapat, jarak saf solat bukan saja-saja ditetapkan, kata menteri agama

Saf untuk solat sama ada dirapatkan atau dijarakkan dalam keadaan pandemik Covid-19 yang melanda negara sekarang ini bukan sengaja diputuskan.

Sebaliknya keputusan itu dibuat pihak berkuasa negeri selepas mengambil kira pandangan pelbagai pihak, termasuk Kementerian Kesihatan (KKM), kata Menteri di Jabatan Perdana Menteri (Hal Ehwal Agama), Idris Ahmad.

Beliau mengulas langkah beberapa negeri, termasuk Perlis yang kembali merapatkan saf solat di masjid dan surau, sementara Johor pula memendekkan jarak yang ditetapkan menerusi prosedur operasi standard (SOP).

Semalam, Perlis mula merapatkan semula saf solat dengan mematuhi SOP ditetapkan Majlis Agama Islam dan Adat Istiadat Melayu Perlis (MAIPs), tetapi pelaksanaannya berdasarkan ukuran sejadah jemaah bersaiz ‘standard’ yang dirapatkan.

Difahamkan, jemaah masih dinasihatkan membawa sejadah masing-masing ke masjid atau surau. Kelonggaran pelaksanaan solat dengan saf dirapatkan berdasarkan sejadah diperkenan Raja Perlis, Tuanku Syed Sirajuddin Putra Jamalullail.

Manakala di Johor pula, Sultan Johor, Sultan Ibrahim Sultan Iskandar berkenan membenarkan pengurangan penjarakan fizikal dalam saf solat jemaah serta aktiviti-aktiviti pengimarahan masjid dan surau dalam Fasa 4 Pelan Pemulihan Negara (PPN) berkuat kuasa Jumaat.

Solat Jumaat dan solat fardu lima waktu dibenarkan didirikan dengan pengurangan jarak fizikal daripada satu meter kepada setengah meter di antara jemaah. Berita berkaitan

Mengulas lanjut, Idris berkata kerajaan sememangnya berhasrat untuk merapatkan kembali saf solat berjemaah di negara ini, namun akur dan menghormati keputusan bidang kuasa negeri.

“Memang kita nak rapatkan saf tapi keputusan yang dibuat ketika ini dibuat berdasarkan pandangan orang agama, ulama, KKM dan sebagainya.

“Kemudiannya, kita kena rujuk kepada bidang kuasa agama negeri dan jika rapat saf dibenarkan KKM sekali pun, ia bergantung kepada keputusan kerajaan negeri dan kena hormatlah.

“Di Arab Saudi pun, mereka terpaksa jarak semula saf solat, jadi pasti ada sebab tertentu. Insya-Allah, kita akan bincang semula perkara itu dari semasa ke semasa,” katanya hari ini.

Dalam perkembangan lain, Idris menegaskan akan membuat satu pertemuan rasmi dengan pengendali dan bakal jemaah umrah susulan tindakan kerajaan menangguhkan perjalanan umrah ke Arab Saudi selama sebulan berkuat kuasa semalam.

Katanya, biarpun pelaksanaan ibadah umrah itu di bawah bidang kuasa Kementerian Pelancongan, Seni dan Budaya (MOTAC), pihaknya mengalu-alukan pertemuan itu bagi membincangkan mengenai masalah yang berbangkit ketika ini.


75.4 peratus populasi dewasa lengkap suntikan vaksin Covid-19

Jumlah pemberian vaksin Covid-19 sejak Program Imunisasi Covid-19 Kebangsaan (PICK) dilancarkan Februari lalu sehingga semalam telah melepasi 39.23 juta dos, menurut data terbaharu dikeluarkan Jawatankuasa Khas Jaminan Akses Bekalan Vaksin Covid-19 (JKJAV), hari ini.

Daripada jumlah itu 75.4 peratus atau lebih 17.65 juta penerima dewasa melengkapkan suntikan masing-masing sama ada vaksin dua dos atau vaksin tunggal.

Data itu juga menunjukkan 92.2 peratus atau lebih 21.64 juta populasi dewasa lagi menerima sekurang-kurangnya satu dos suntikan vaksin Covid-19.

Sembilan negeri dan Wilayah Persekutuan telah melepasi nilai ambang 60 peratus populasi dewasa yang menerima suntikan.

Namun sehingga semalam, lima negeri – Pahang, Perak, Kedah, Kelantan, dan Sabah – kekal merekodkan antara 51.9 peratus dan 58.8 peratus populasi dewasa yang melengkapkan suntikan vaksin Covid-19.

Semalam sahaja, 243,971 dos vaksin diberikan di seluruh negara membabitkan 71,658 penerima dos pertama dan 172,313 penerima melengkapkan dos kedua.


Negara Arab, Islam kecam rancangan Stram Kurs berhimpun bakar Quran

Negara-negara Arab dan Islam terus mengecam sekeras-kerasnya rancangan kumpulan politik sayap kanan Sweden Stram Kurs untuk membakar naskhah al-Quran, kitab paling suci dalam Islam, pada bulan Ramadan sekarang.

Pertempuran berlaku di Norrkoping, Linkoping, Rinkeby, Malmo, Orebro, dan ibu kota Stockholm pada hujung minggu ketika polis cuba menghalang pembakaran buku itu berlaku.

Arab Saudi mengecam perbuatan membakar al-Quran secara “sengaja” oleh kumpulan itu sambil menyifatkannya sebagai hasutan terhadap umat Islam, sebaliknya menyeru untuk menggalakkan budaya dialog, toleransi dan kewujudan bersama agama.

“Kementerian Luar Negeri menyatakan kecaman Kerajaan Arab Saudi terhadap perbuatan itu yang disengajakan, provokasi dan hasutan terhadap umat Islam oleh beberapa pelampau di Sweden,” kata Kementerian Luar Arab Saudi dalam satu kenyataan.

Rancangan Stram Kurs dikecam oleh Mesir, Iran, Iraq, Jordan, Malaysia dan Qatar. Bantahan juga dikemukakan oleh Pertubuhan Kerjasama Islam, Liga Muslim Dunia, dan Parlimen Arab, badan perundangan Liga Arab.

Dalam satu kenyataan pada Isnin, polis Sweden berkata 40 orang cedera, termasuk 26 pegawai polis, lebih daripada 20 kenderaan telah rosak atau musnah, dan 26 orang ditangkap dalam keganasan itu.

Peguam Denmark-Sweden dan ahli politik sayap kanan Rasmus Paludan, yang mengasaskan Stram Kurs pada 2017, merancang mengadakan demonstrasi di Norrkoping pada Ahad, tetapi menurut media Sweden dia tidak hadir.

Dalam satu kenyataan yang dikeluarkan oleh Stram Kurs lewat Ahad, Paludan berkata perhimpunan itu telah dibatalkan kerana penganjur merasakan polis Sweden tidak dapat melindungi mereka.

Kontroversi itu bermula pada 15 April apabila Paludan berkongsi gambar dengan 4,700 pengikut Instagramnya memegang al-Quran yang kelihatan seperti terbakar di hujungnya, dengan kapsyen berbunyi: “Al-Quran terbakar di Rinkeby.”

Keesokan harinya, dia muncul menyeru pengikut media sosialnya untuk meniru tindakannya dengan tulisan yang berbunyi: “Masa untuk membakar al-Quran.”

Walaupun masih merupakan kumpulan pinggiran dalam politik Scandinavia, Stram Kurs mendapat perhatian sejak beberapa tahun kebelakangan ini, terutamanya susulan krisis pelarian Eropah 2015, apabila berjuta-juta orang yang melarikan diri dari konflik dan ketidakstabilan di Timur Tengah, Afrika dan Asia mula tiba di bumi Eropah.

Stram Kurs dan kumpulan lain di sayap kanan secara rutin berusaha mencetuskan permusuhan terhadap umat Islam, pendatang ekonomi dan pelarian, malah menggesa pengusiran besar-besaran kumpulan ini kononnya untuk ‘mengekalkan identiti etnik asli Sweden’.

Paludan, yang berhasrat untuk bertanding dalam pilihan raya perundangan Sweden pada September, kini sedang menjelajah negara itu untuk mendapatkan sokongan bagi pencalonannya, sering sengaja berkempen di kawasan yang mempunyai majoriti masyarakat Islam.

Ini bukan kali pertama Paludan memprovokasi umat Islam dengan seruan untuk membakar al-Quran secara terbuka. Pada November 2020, laman webnya menggesa penyokong di Paris untuk berkumpul di Arc de Triomphe untuk “membakar al-Quran sebagai persediaan untuk perhimpunan awam yang aman.”

Pada bulan sama, Paludan juga menggesa penyokongnya berkumpul di pinggir bandar Brussels Molenbeek, di mana “para patriot Eropah akan membakar al-Quran secara terang-terangan menghina agama Islam.”

Kerana mencetuskan kebencian terhadap masyarakat Islam di akaun media sosial Stram Kurs, Paludan dijatuhi hukuman penjara sebulan pada 2020. Tahun sebelumnya, dia dijatuhkan hukuman gantung kerana perkauman dan menghadapi 14 pertuduhan, termasuk memfitnah dan memandu secara berbahaya.

Paludan juga bukanlah tokoh masyarakat pertama yang mencetuskan kebencian dengan cubaan membakar naskhah al-Quran. Pada tahun 2010, Terry Jones, seorang paderi Florida dan pengasas Dove World Outreach Center, berikrar untuk menandakan ulang tahun kesembilan serangan 9/11 dengan membakar kita suci Islam itu.

Rancangan itu mendapat kecaman seluruh dunia, malah Vatican dan Pertubuhan Bangsa-Bangsa Bersatu menggesa Pastor Jones untuk tidak meneruskannya.

David Petraeus, ketika itu komander Pasukan Bantuan Keselamatan Antarabangsa di Afghanistan, memberi amaran bahawa pembakaran al-Quran boleh dieksploitasi oleh Taliban dan kumpulan pelampau lain untuk mendapatkan sokongan atau mempromosikan tindakan keganasan di bumi Barat. – Agensi


Siapa pengkhianat rakyat sebenar di Pulau Pinang? MP Permatang Pauh balas Guan Eng

Lim Guan Eng sepatutnya mencermin dirinya sendiri sebelum menggesa wakil rakyat Pulau Pinang supaya tidak menjadi pengkhianat kepada rakyat di negeri Pulau Mutiara tersebut.

Ahli Parlimen (MP) Permatang Pauh, Muhammad Fawwaz Mohamad Jan itu mengembalikan paku buah keras kepada Pengerusi DAP itu yang tidak sedar DAP sendiri mengkhianati rakyat di Pulau Pinang dengan mempersoalkan isu terowong dan pengambilalihan kampung tradisi atas alasan pembangunan.

“.Tapi yang saya nak tanya pada hari ini dalam keadaan DAP telah memerintah hampir empat penggal di negeri Pulau Pinang, saya ingin bertanya berkaitan dengan beberapa perkara.

“Adakah ini juga satu pengkhianatan kepada rakyat negeri Pulau Pinang yang pertama berkaitan dengan isu terowong. Manakala kita lihat isu terowong ini telah dibayar kepada dua syarikat yang mana jumlahnya hampir RM200 juta lebih dalam bentuk tanah kepada dua syarikat sedangkan tanah tersebut merupakan hak rakyat negeri Pulau Pinang… Kita lihat terowong sampai hari ini belum ada lagi dibina,” katanya dalam satu video dikongsi di Facebook.

Untuk rekod, Guan Eng ketika ini berdepan pertuduhan pindaan menggunakan kedudukan sebagai Ketua Menteri Pulau Pinang untuk menerima rasuah RM3.3 juta, dalam membantu syarikat milik Zarul Ahmad mendapatkan projek pembinaan bernilai RM6,341,383,702, di Pejabat Ketua Menteri Pulau Pinang, Tingkat 28, Komtar, George Town antara Januari 2011 hingga Ogos 2017.

Bagi pertuduhan pindaan kedua, Guan Eng didakwa meminta suapan daripada Zarul Ahmad sebanyak 10 peratus daripada keuntungan diperoleh syarikat itu, sebagai penghargaan mendapatkan projek itu dan dituduh melakukan perbuatan berhampiran The Garden Hotels, Lingkaran Syed Putra, Mid Valley City pada Mac 2011.

Bekas Setiausaha Agung DAP itu turut berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat, yang didakwa mempunyai kaitan dengan projek terowong dasar laut itu.

Dia didakwa melakukan kesalahan itu di Pejabat Tanah dan Galian Pulau Pinang, Tingkat 21, Komtar pada 17 Februari 2015 dan 22 Mac 2017.

Muhammad Fawwaz juga membangkitkan isu berhubung isu pengambilalihan tanah kampung tradisi yang menjadi punca kebanyakan rakyat di Pulau Pinang tidak mampu memiliki rumah kerana harga yang terlalu mahal

“Yang kedua, adakah ini juga satu pengkhianatan hampir 29 buah kampung tradisi yang ada di negeri Pulau Pinang dilenyapkan demi untuk pembangunan di negeri Pulau Pinang.

“Yang mana hari ni kita boleh tengok kebanyakan daripada rakyat negeri Pulau Pinang membeli rumah di luar daripada negeri Pulau Pinang. Mereka tak mampu untuk membeli rumah negeri-negeri Pulau Pinang. Harganya sangat-sangat mahal,” ujarnya lagi.

Isu ketika dibangkitkan Muhammad Fawwaz juga berhubung masalah banjir kilat yang dilihat gagal ditangani oleh kerajaan DAP di Pulau Pinang yang berpunca akibat daripada pembangunan yang tidak lestari.

“Yang ketiga, banjir kilat di negeri Pulau Pinang walaupun negerinya kecil sedangkan banjir kilat.bila berlaku ia pasti akan merosakkan harta benda rakyat di negeri Pulau Pinang.

“Banjir kilat ini berlaku disebabkan pembangunan yang tidak seimbang yang dirancang oleh kerajaan DAP di negeri Pulau Pinang.

“Hasil daripada perkara tersebutlah menjadikan banjir kilat sentiasa berlaku di negeri Pulau Pinang,” ujarnya lagi.

Jelasnya lagi, rakyat di Pulau Pinang boleh menilai siapa sebenarnya pengkhianat dan Guan Eng tidak perlu menunding jari kepada pembangkang di negeri tersebut walhal mereka sendiri yang menjadi pengkhianat kepada rakyat.

Untuk rekod, cadangan kerajaan DAP Pulau Pinang untuk membina tiga pulau buatan dalam Projek Selatan Pulau Pinang (PSI) yang dibantah oleh penduduk di negeri tersebut.

Projek tersebut menerima kecaman banyak pihak, antaranya pertubuhan bukan kerajaan (NGO) seperti Penang Forum, Sahabat Alam Malaysia (SAM) dan Persatuan Pengguna Pulau Pinang (CAP).


Masalah kebuluran global terus meningkat

Program Makanan Sedunia (WFP) Pertubuhan Bangsa-Bangsa Bersatu (PBB) memaklumkan angka populasi global yang berada di ambang kebuluran akan meningkat di 43 buah negara, dan dijangka bertambah kepada 45 juta orang berikutan isu kelaparan akut di seluruh dunia.

Pengarah Eksekutif WFP, David Beasley memberitahu kenaikan daripada 42 juta orang yang dilaporkan awal tahun lalu, dengan kebanyakannya disebabkan penilaian sekuriti makanan mendapati lebih tiga juta tambahan  lagi sedang menghadapi isu yang sama di Afghanistan.

“Lebih 10 juta orang berada di ambang kebuluran kerana berlakunya konflik kemanusiaan, krisis politik, perubahan iklim dan penularan wabak Covid-19 membawa kepada pertumbuhan angka tersebut.

“Data terkini menunjukkan terdapat lebih 45 juta orang sedang melalui fasa ambang kebuluran,” jelasnya selepas mengadakan tinjauan ke Afghanistan.

Katanya, lonjakan tersebut juga didorong oleh beberapa faktor melibatkan kenaikan kos bahan api, harga makanan melambung tinggi, kenaikan harga baja yang membawa kepada krisis baharu seperti yang sedang terjadi di Afghanistan serta keadaan darurat berpanjangan yang melanda Yaman dan Syria.

Menurut WFP, kos untuk menghalang terjadinya isu kebuluran di seluruh dunia kini berjumlah lebih AS$7 bilion berbanding AS$6.6 bilion pada awal tahun lalu, dan pertubuhan tetap memberi amaran bahawa aliran dana tradisional melepasi kemampuannya.

“Oleh kerana terjadi kebuluran yang serius, ada ahli keluarga yang terpaksa melalui masalah bekalan makanan, terpaksa memilih untuk mengahwinkan anak-anak mereka lebih awal untuk memperoleh makanan, terpaksa menghentikan anak-anak dari sekolah atau memberi makan belalang, daun atau kaktus kepada anak-anak.

“Media tempatan di Afghanistan turut mendakwa ada keluarga yang terpaksa menjual anak mereka kerana sudah terdesak untuk meneruskan hidup,” jelasnya.

Sementara itu, keadaan kemarau berterusan di negara itu serta kemelesetan ekonomi meletakkan banyak keluarga di Afghanistan terpaksa mengalami masalah ambang kebuluran, manakala di Syria dianggarkan lebih 12.4 juta orang tidak mempunyai sebarang makanan selepas terpaksa melalui konflik yang tiada berkesudahan selama berpuluh-puluh tahun.

Melalui agensi yang berpengkalan di Rom itu memaklumkan jumlah orang kebuluran juga dilihat semakin melonjak naik di Afrika iaitu di Ethiopia, Haiti, Somalia, Angola, Kenya dan Burundi. – Agensi


Pembangkang jangan letak calon jika takut banjir, kata UMNO Pulau Pinang

UMNO Pulau Pinang membidas parti pembangkang supaya tidak meletak calon bertanding dalam Pilihan Raya Umum Ke-15 (PRU-15) jika mereka bimbang risiko banjir yang bakal melanda.

Ketua UMNO Pulau Pinang, Datuk Musa Sheikh Fadzir membidas pembangkang yang memberi alasan banjir untuk menolak PRU-15 diadakan tetapi masih juga meletak calon bertanding, sepatutnya mereka menumpukan kepada usaha membantu rakyat susah.

“Jika mereka benar-benar tak ingin rakyat susah, maka jangan letakkan calon dalam pilihan raya peringkat Parlimen.

“Mereka bercakap seolah-olah mereka bantu rakyat, tetapi mereka bebankan rakyat kerana terpaksa undi dua kali,” katanya dipetik laporan Malaysiakini.

Musa mengkritik keputusan kerajaan negeri dikuasa Pakatan Harapan yang tidak mahu membubarkan Dewan Undangan Negeri (DUN) bagi mengadakan pilihan raya serentak nanti.

“Ketua Menteri Pulau Pinang nak bubar DUN. Saya tak boleh kata dia penakut, tetapi kepimpinan partinya tak mahu bubar DUN,” katanya lagi.

Semalam, mesyuarat Majlis Presiden PH mengekalkan keputusan untuk tidak membubarkan DUN di Selangor, Negeri Sembilan dan Pulau Pinang.

Setiausaha Agung DAP Anthony Loke berkata partinya akur dengan keputusan itu, walaupun ia adalah keputusan yang sukar dan terpaksa mengecewakan DAP Pulau Pinang.


Hashtag senjata Zahid hanyalah taktik kosong

#kerajaangagal yang tular di media sosial dan menjadi antara senjata Presiden UMNO, Datuk Seri Ahmad Zahid Hamidi untuk memburuk-burukkan kerajaan Perikatan Nasional (PN), hanya taktik kosong.

Exco Armada Bersatu Nasional, Harris Idaham Rashid berkata ‘hashtag’ itu tidak mencerminkan pendapat sebenar rakyat terhadap kerajaan pimpinan Tan Sri Muhyiddin Yassin.

“Kepimpinan Tan Sri Muhyiddin Yassin terbukti berkesan dan diterima oleh masyarakat. #kerajaangagal yang tular terbukti tidak mencerminkan pendapat sebenar rakyat jelata.

“Ia hanyalah taktik kosong yang digembar-gemburkan oleh sebilangan kecil ‘influencer’ media sosial,” katanya dalam satu kenyataan hari ini.

Beliau turut memetik fakta kajian Merdeka Center yang paling mencuri perhatian di mana 67 peratus responden berpuas hati dengan prestasi Muhyiddin sebagai Perdana Menteri.

“Yang lebih memberangsangkan ialah 83 peratus masyarakat Melayu dan 66 peratus masyarakat India mengutarakan persetujuan terhadap Perdana Menteri, manakala 30 peratus lagi masyarakat Cina,” katanya.

Petang tadi, Zahid berpendapat ‘hashtag’ itu adalah rasa tidak berpuas hati rakyat dengan cara kerajaan PN menguruskan negara.


[KEMAS KINI] Kes kematian di Selangor, KL dan Johor melonjak

Selangor merekodkan jumlah kes kematian akibat Covid-19 tertinggi dalam tempoh 24 jam sehingga 12 tengah hari tadi apabila 105 pesakit meninggal dunia, melonjak berbanding 55 kes pada Ahad.

Jumlah kematian yang tinggi turut direkod di Wilayah Persekutuan Kuala Lumpur sebanyak 41 kes, diikuti 24 kes di Johor.

Angka itu menjadikan jumlah pesakit Covid-19 yang meninggal dunia dalam tempoh berkenaan, termasuk 18 membabitkan bukan warganegara Malaysia, meningkat semula kepada 219, menjadikan keseluruhan kematian sebanyak 9,403 kes.

Ketua Pengarah Kesihatan Tan Sri Dr Noor Hisham Abdullah berkata sejak jangkitan pertama Covid-19 dikesan pada awal tahun lalu sehingga kini 937,732 pesakit disahkan sembuh, termasuk 11,767 kes yang dilaporkan dalam tempoh 24 jam lalu dan 199,051 kes masih aktif.

“Setakat ini sebanyak 1,063 pesakit dirawat di unit rawatan rapi dan 532 pesakit memerlukan bantuan alat pernafasan,” katanya dalam kenyataan hari ini.

Sementara itu, beliau berkata 29 lagi kluster baharu dengan 831 jangkitan, dikesan di seluruh negara menjadikan jumlah kluster aktif sebanyak 1,128, manakala 2,603 lagi telah ditamatkan.

Kluster yang direkodkan hari ini merangkumi 13 kes di tempat kerja membabitkan 457 individu; sebelas kluster komuniti (293 individu); tiga kumpulan berisiko tinggi (50 individu); dan masing-masing satu kluster keagamaan (8 individu), dan kluster institusi pendidikan (23 individu).

Dr Noor Hisham berkata Kelantan merekodkan 10 kluster yang turut membabitkan enam jangkitan dalam komuniti.

Terdahulu beliau memaklumkan, 15,767 kes baharu direkodkan dalam tempoh 24 jam, termasuk 2,538 membabitkan bukan rakyat Malaysia.

Daripada 15,764 kes harian yang dilaporkan hari ini, sebanyak 286 kes atau 1.8 peratus adalah daripada kategori 3, 4 dan 5, manakala 15,478 kes (98.2 peratus) lagi terdiri daripada kategori 1 dan 2.

Ini adalah berdasarkan keadaan klinikal kes semasa baharu didiagnosa Covid-19. Ada di antara kes kekal di kategori yang sama sepanjang tempoh jangkitan, namun ada juga yang berubah status kesihatan kes sama ada bertambah baik ke kategori lebih rendah atau merosot ke kategori lebih tinggi.

Mengenai kadar kebolehjangkitan Dr Noor Hisham berkata berdasarkan data terkini pada 1 Ogos 2021, nilai RT Malaysia adalah sebanyak 1.08.
“Negeri yang mencatatkan nilai RT yang tertinggi adalah Perlis (nilai RT 1.53) diikuti oleh Terengganu (nilai RT 1.35), dan Kelantan (nilai RT 1.25). Semua negeri mencatatkan RT melebihi 1.0 kecuali Negeri Sembilan dan Wilayah Persekutuan Labuan,” katanya.


Nahas basikal lajak: Petisyen bebas Sam raih lebih 430,978 tandatangan

Satu petisyen mendesak supaya seorang kerani wanita, Sam Ke Ting yang dijatuhi hukuman penjara enam tahun susulan kemalangan yang menyebabkan kematian lapan remaja berbasikal lajak, dibebaskan dilancarkan sejak semalam semakin mendapat sambutan.

Petisyen yang dilancarkan oleh seorang individu dikenali sebagai Wan Junaida meletakkan sasaran awal untuk meraih 300,000 tandatangan, kini dinaikkan kepada 500,000. Sehingga jam 3.15 petang ini lebih 420,605 telah menandatangani petisyen di dalam change.org itu.

Menurut petisyen itu:

“Seperti yang dinyatakan oleh majistret Siti Hajar Ali dalam penghakimannya pada 2019, Sam tidak berada di bawah pengaruh alkohol, tidak menggunakan telefonnya dan memakai tali pinggang keledar semasa memandu, membuktikan bahawa dia memandu dengan penuh tanggungjawab dan berhati-hati, tetapi keadaan gelap, jalan berbukit-bukau dan berliku-liku di mana pemandu tidak dapat menjangka akan ada geng basikal di jalan raya pada pukul 3 pagi.

“Kami rakyat Malaysia berasa ngeri dengan hukuman baru Sam, di mana fakta menyokong bahawa dia adalah pemandu yang bertanggungjawab, mangsa sebenar dalam kemalangan ini. Kegagalan keibubapaan ibu bapa bakal mat rempit yang membenarkan anak-anak mereka berkeliaran di jalan dengan basikal yang diubah suai, atau “basikal lajak” pada pukul 3 pagi.

“Kami tidak menerima penghakiman ini, dan menyeru hukumannya dibatalkan, supaya tidak merompak masa depan cerah seorang warganegara Malaysia yang muda dan tidak bersalah.

“Sam Ke Ting bukanlah punca kemalangan ini. Puncanya ialah 16 bakal mat rempit dan ibu bapa mereka.”

Semalam, Mahkamah Tinggi Johor Bahru memerintahkan Sam dipenjara enam tahundan didenda RM6,000 atas kesalahan memandu secara melulu sehingga menyebabkan kematian lapan remaja basikal lajak, kira-kira lima tahun lalu.

Hakim Datuk Abu Bakar Katar berkata mahkamah mengambil kira hujahan pihak berkaitan serta mempertimbangkan pelbagai faktor, dan dalam menjatuhkan hukuman, kepentingan awam perlu diutamakan berbanding kepentingan peribadi.

“Perbuatan responden memandu secara melulu atau berbahaya telah menyebabkan kehilangan lapan nyawa. Kesalahan dilakukan responden adalah kesalahan berat,” katanya.


Lebih 11.11 juta terima dos penggalak hingga semalam

Seramai 11,119,363 atau 34.0 peratus individu, khususnya warga emas berusia 60 tahun dan ke atas serta petugas barisan hadapan, telah menerima suntikan dos penggalak vaksin Covid-19 masing-masing sehingga semalam.

Kementerian Kesihatan (KKM) dalam makluman menerusi laman Covidnow yang dikemas kini pagi ini berkata semalam sahaja sebanyak 208,377 dos penggalak diberikan.

Dalam pada itu, KKM juga memaklumkan sejak Program Imunisasi Covid-19 Kebangsaan (PICK) dilancarkan 24 Februari tahun lalu hingga semalam, seramai 22,918,854 atau 97.9 peratus individu dewasa telah lengkap divaksin.

Seramai 23,196,650 atau 99.1 peratus lagi individu dewasa telah menerima sekurang-kurangnya dos pertama daripada vaksin dua dos atau vaksin dos tunggal.

Sementara itu, lebih 5.64 juta remaja berusia 12 hingga 17 tahun juga telah menerima vaksin Covid-19 sejak PICK Remaja dilancarkan 8 September tahun lalu.

Daripada jumlah itu, 2,783,457 atau 88.4 peratus remaja melengkapkan suntikan dos masing-masing, manakala 2,865,416 atau 91.0 peratus lagi menerima sekurang-kurangnya satu dos.

Keseluruhannya, 25,702,311 atau 78.7 peratus populasi negara telah lengkap divaksinasi, sementara 26,062,066 atau 79.8 peratus lagi menerima sekurang-kurangnya satu dos.


PRU-15 : Tok Pa umum tarik diri atas faktor kesihatan

Penyandang kerusi Parlimen Jeli, Datuk Seri Mustapa Mohamed mengumumkan penarikan dirinya daripada bertanding pada Pilihan Raya Umum ke-15 (PRU-15), 19 November ini.

Tok Pa, 72 dalam satu kenyataan berkata keputusan itu dibuat atas faktor kesihatan dan nasihat doktor.

“Saya ingin menzahirkan ucapan setinggi terima kasih kepada semua rakyat di kawasan Parlimen Jeli yang sentiasa memberi sokongan dan kerjasama sepanjang saya merencanakan agenda pembangunan sosioekonomi di Parlimen Jeli sejak tahun 1995.

“Sesungguhnya, saya amat menghargai kepercayaan yang diberikan kepada saya selama ini untuk mewakili rakyat di Parlimen Jeli.

“Saya juga ingin mengucapkan setinggi terima kasih kepada semua sahabat yang menganggotai jemaah menteri atas segala bimbingan dan kerjasama yang diberikan sepanjang berada dalam barisan jemaah menteri.

“Terima kasih kepada kepimpinan kerajaan, penjawat awam Persekutuan dan negeri serta parti atas sokongan dan bantuan yang diberikan kepada saya sepanjang berkhidmat sebagai anggota pentadbiran kerajaan dan ahli Parlimen,” katanya dalam satu kenyataan di sini.

Beliau dikatakan sudah memaklumkan perkara itu kepada Pengerusi Perikatan Nasional, Tan Sri Muhyiddin Yassin yang juga Presiden Parti Peribumi Bersatu Malaysia (Bersatu).

Tok Pa memenangi Parlimen Jeli atas tiket BN sejak tahun 1995 dan mempertahankan kerusi tersebut selama enam penggal berturut-turut.

PN Kelantan dijadualkan mengumum senarai nama calon yang akan bertanding pada PRU-15 di negeri itu, malam ini.


Exco Johor angkat sumpah Sabtu

Barisan Ahli Majlis Mesyuarat Kerajaan Negeri Johor yang baharu akan mengangkat sumpah jawatan Sabtu ini, setelah mendapat perkenan Sultan Johor Sultan Ibrahim Almarhum Sultan Iskandar.

Menteri Besar Datuk Onn Hafiz Ghazi berkata istiadat mengangkat sumpah itu akan diadakan di Balai Menghadap Istana Bukit Serene di sini, lapor Bernama.

“Daulat Tuanku. Duli Yang Maha Mulia Sultan Ibrahim Ibni Almarhum Sultan Iskandar, Sultan Yang Dipertuan bagi Negeri dan Jajahan Takluk Johor Darul Ta’zim titah perkenan Majlis Angkat Sumpah Ahli-ahli Exco akan diadakan pada Sabtu (26 Mac) di Balai Mengadap, Istana Bukit Serene.

“Menjunjung Kasih Tuanku. Allah Peliharakan Sultan,” kata Onn Hafiz menerusi hantaran dalam laman Facebook rasminya, hari ini.

Pada 16 Mac lepas, Onn Hafiz secara rasminya memulakan tugasnya sebagai Menteri Besar Johor ke-19 di Bangunan Dato’ Jaafar Muhammad, Kota Iskandar.

Ahli Dewan Undangan Negeri (ADUN) Machap itu mengangkat sumpah sebagai Menteri Besar di hadapan Sultan Johor di Balai Mengadap Istana Bukit Serene, pada 15 Mac.

Barisan Nasional meraih kemenangan selesa dalam Pilihan Raya Negeri (PRN) Johor pada 12 Mac lepas, apabila berjaya memperoleh majoriti dua pertiga, dengan kemenangan 40 kerusi daripada 56 kerusi Dewan Undangan Negeri yang dipertandingkan.


Isu kalimah Allah: PMX kata terhad untuk kegunaan di Sarawak, sahkan rayuan tak diteruskan

Datuk Seri Anwar Ibrahim mengesahkan kerajaan tidak akan meneruskan untuk membuat rayuan dalam isu penggunaan kalimah Allah, bagaimanapun penggunaannya terhad hanya untuk penganut Kristian di Sarawak.

Perdana Menteri (PMX) berkata Menteri Dalam Negeri, Datuk Seri Saifuddin Nasution Ismail sudah memberi penjelasan berhubung keputusan kerajaan tidak meneruskan rayuan berhubung isu tersebut serta berharap semua pihak memahami keputusan yang sudah diputuskan mahkamah sebelum ini.

“Ini khusus dalam kes Sarawak…ia tidak terpakai seperti di Melaka atau Pulau Pinang atau Selangor…itu kena faham.

“Ini (penggunaan kalimah Allah) khusus untuk Sarawak yang kita dah kalah dalam kes awal kerana di Sarawak, memang diputuskan oleh negeri sebegitu rupa, kita kena faham,” katanya dipetik laporan BH.

Anwar terdahulu menghadiri Majlis Sambutan Aidilfitri Perpaduan Madani Anjuran Pertubuhan Prihatin Anak Melaka bersama Polis Diraja Malaysia (PDRM) di Tanjung Minyak hari ini.

Ahad lalu, media melaporkan KDN dan kerajaan Malaysia menarik balik rayuan terhadap keputusan Mahkamah Tinggi bahawa penganut Kristian boleh guna kalimah Allah dan tiga perkataan Arab, iaitu Baitullah, kaabah dan solat dalam penerbitan bahan agama mereka bagi tujuan pendidikan.

Notis pemberhentian rayuan semakan kehakiman itu difailkan Pejabat Peguam Negara di Pejabat Pendaftar Mahkamah Rayuan di Putrajaya, pada 18 April lalu.

Antara lain, notis itu menyatakan bahawa KDN dan kerajaan Malaysia tidak berniat untuk meneruskan rayuan yang difailkan pada 12 Mac 2021 dan memberhentikan keseluruhan rayuan tanpa sebarang perintah terhadap kos.

Ia susulan keputusan Mahkamah Tinggi pada 10 Mac 2021 membenarkan permohonan semakan kehakiman wanita Kristian, Jill Ireland Lawrence Bill yang memohon perisytiharan mengenai hak perlembagaannya berhubung penggunaan kalimah Allah dalam penerbitan agama berkenaan.

Terdahulu di Putrajaya, Saifuddin Nasution menjelaskan, keputusan KDN tidak meneruskan permohonan semakan kehakiman membabitkan kes Jill Ireland lawan Kerajaan Malaysia disebabkan keputusan Mahkamah Tinggi Kuala Lumpur yang dikeluarkan ketika itu menggunakan pendekatan perundangan sivil dan pentadbiran.

Katanya lagi, isu terbabit adalah berkaitan rampasan bahan penerbitan pada ketika itu dan bukanlah dari sudut teologi ataupun apa juga yang membabitkan penggunaan kalimah Allah.

“Ini kerana fungsi mahkamah itu sendiri adalah tidak bersesuaian untuk memutuskan hal ehwal berkaitan agama secara spesifik.

“Justeru dalam penghakiman Mahkamah Tinggi Kuala Lumpur pada 10 Mac 2021, jelas bahawa hakim membuat keputusan berdasarkan pendekatan secara pentadbiran.

“Hakim tidak menyentuh mengenai penggunaan kalimah Allah serta ia konsisten dengan keputusan Mahkamah Persekutuan terhadap kes Titular Roman Catholic Archbishop Kuala Lumpur lawan Menteri Dalam Negeri pada 2014.

“Bersangkutan dengan hal ini, keputusan kerajaan untuk tidak meneruskan permohonan rayuan itu adalah dibuat berdasarkan kes demi kes tanpa menjejaskan fakta bagi setiap satu kes yang sedang dalam tindakan mahkamah,” kata Saifudin Nasution.


Warisan sedia bertembung dengan MUDA di Semporna

Parti Warisan sedia bertembung dengan parti baharu dipimpin Syed Saddiq Syed Saddiq Syed Abdul Rahman selepas melebarkan sayapnya di Semporna.

Untuk rekod, Semporna merupakan kawasan kubu kuat Presiden, Datuk Seri Mohd Shafie Apdal dan pada Julai lalu, Parti MUDA baharu sahaja mendaftarkan sekumpulan ahli baharu mereka di sana dan langkah itu dilihat sebagai usaha untuk mencabar penguasaan Parti Warisan.

“Kita (Warisan) tidak boleh menghalang mereka (MUDA) ke mana-mana yang mereka nak (mahu) kan.

“Yang itu kehendak parti mereka, kebebasan mereka dalam negara kita,” katanya menerusi video disiarkan Astro Awani.

Bagaimanapun, Ahli Parlimen Semporna itu meluahkan kebimbangan dengan kemunculan pelbagai parti yang bukan sahaja atas landasan umur tetapi bangsa dan agama.

Beliau turut memberi contoh beberapa negara barat serta Jepun, Singapura dan Indonesia yang mana parti ditubuhkan bukan atas landasan kaum, agama, umur dan lain-lain.

Sebaliknya, Shafie berkata, kebanyakan parti di negara tersebut lebih kepada membela rakyat selain mewujudkan peluang pekerjaan dari segi ekonomi, kesihatan dan keselamatan.

Pada 1 Julai, MUDA meluaskan pengaruhnya ke Sabah terutama di Semporna dalam usaha menguatkan sokongan rakyat di negeri itu.

Sehingga kini, MUDA mempunyai lebih 200 ahli di Semporna, sekali gus menyaksikan parti yang baharu ditubuhkan dua tahun lalu mendapat tempat di pantai timur Sabah.

Untuk rekod, Parti MUDA sudah memohon untuk menyertai gabungan pembangkang, Pakatan Harapan (PH) bagi bekerjasama menghadapi pilihan raya umum ke-15 (PRU-15) tetapi setakat ini masih belum diluluskan permohonannya.

Parti Warisan bukan sebahagian daripada parti komponen dalam PH dan dilihat sering berbeza pendirian antara satu sama lain.


Mahkamah Agung benarkan rakyat AS bawa senjata api di khalayak

Seperti dalam filem-filem koboi di negara ‘Uncle Sam’ yang pernah ditayangkan di televisyen, rakyat Amerika Syarikat (AS) kini bebas untuk membawa senjata api ke mana sahaja mereka pergi, walaupun di tempat awam.

Ia susulan keputusan Mahkamah Agung AS yang memutuskan pada Khamis bahawa rakyat AS mempunyai hak asasi untuk membawa senjata api di khalayak – satu keputusan penting yang dibuat hanya beberapa minggu selepas satu lagi kejadian tembakan berlaku di sekolah.

Keputusan 6-3 itu membatalkan undang-undang New York yang memerlukan seseorang membuktikan mereka mempunyai keperluan mempertahankan diri yang sah untuk menerima permit senjata api dan akan menghalang negara itu daripada menyekat orang ramai membawa senjata.

Walaupun desakan yang semakin meningkat untuk mengehadkan senjata api selepas dua kejadian tembakan besar-besaran pada Mei mengejutkan negara itu, mahkamah berpihak kepada peguam bela yang mengatakan Perlembagaan AS menjamin hak untuk memiliki dan membawa senjata api.

Keputusan bersejarah itu adalah yang pertama oleh mahkamah dalam kes Pindaan Kedua Perlembagaan sejak satu dekad.

“Keputusan hari ini adalah kemenangan besar untuk lelaki dan wanita yang baik di seluruh Amerika dan merupakan hasil perjuangan selama berdekad-dekad yang diterajui Persatuan Raifal Kebangsaan (NRA),” kata Naib Presiden Eksekutif NRA, Wayne LaPierre dalam satu kenyataan.

“Hak untuk mempertahankan diri dan keluarga serta orang tersayang anda tidak sepatutnya berakhir di rumah anda.”

Hakim Clarence Thomas, yang menulis pendapat majoriti, berkata Pindaan Kedua dan Pindaan Keempat Belas Perlembagaan melindungi hak individu untuk membawa pistol untuk mempertahankan diri di luar rumah.

“Keperluan sebab wajar New York, melanggar Pindaan Keempat Belas dengan menghalang rakyat yang patuh undang-undang, dengan keperluan mempertahankan diri biasa daripada menggunakan hak Pindaan Kedua mereka untuk menyimpan dan membawa senjata di khalayak ramai untuk mempertahankan diri.”

Senat AS sedang mempertimbangkan rang undang-undang dwipartisan yang jarang berlaku yang merangkumi langkah kawalan senjata api yang sederhana.

Pada 14 Mei, seorang remaja berusia 18 tahun menggunakan senjata api jenis AR-15 untuk membunuh 10 warga Afrika Amerika di sebuah pasar raya di Buffalo, New York.

Kurang dua minggu kemudian 19 kanak-kanak dan dua guru ditembak dan dibunuh di sebuah sekolah rendah di Uvalde, Texas, oleh seorang remaja lain dengan senjata raifal automatik berkuasa tinggi yang sama.

Undang-undang New York mengatakan bahawa untuk mendapat permit membawa senjata api di luar rumah, pemohon mesti menunjukkan dengan jelas bahawa ia diperlukan untuk mempertahankan diri – bermakna mereka yang tidak mempunyai keperluan yang ditunjukkan tidak boleh berbuat demikian.

Penyokong hak senjata berkata peraturan itu melanggar Pindaan Kedua Perlembagaan, yang mengatakan “hak seseorang untuk menyimpan dan membawa senjata tidak boleh dilanggar.”

Lebih separuh daripada negeri di AS sudah membenarkan orang ramai membawa senjata api tanpa kebenaran, kebanyakannya hanya berbuat demikian dalam dekad yang lalu.

Tetapi lebih daripada 20 negeri masih mengekalkan sekatan itu. Namun, susulan keputusan Mahkamah Agung AS pada Khamis, larangan itu kini boleh diketepikan.

Sepanjang dua dekad yang lalu, lebih 200 juta senjata api telah bertukar tangan di pasaran AS, diungguli oleh senjata api ringan dibangunkan daripada mesingun kecil yang boleh ditetapkan untuk melepaskan tembakan automatik atau separa automatik, dan pistol peribadi, menyumbang kepada lonjakan pembunuhan, tembakan besar-besaran dan bunuh diri. – AFP


Empat daerah di Pahang bakal banjir, air sungai dijangka melimpah

Angkatan Pertahanan Awam Malaysia (APM) Pahang memberi amaran empat daerah bakal berdepan banjir besar jika air di hulu Sungai Pahang melimpah dalam masa terdekat.

Empat daerah berkenaan melibatkan Temerloh, Bera, Maran dan Pekan, dijangka menerima limpahan air hulu Sungai Pahang.

Sehubungan itu, Pengarah APM Pahang, Che Adam A Rahman menasihatkan penduduk yang tinggal di kawasan rendah dan berhampiran sungai supaya bersiap sedia menghadapi bencana itu.

Menurutnya APM telah meletakkan anggotanya dalam keadaan bersiap sedia kerana limpahan air dari hulu sungai akan berlaku.

“APM telah memaklumkan lebih awal risiko keadaan itu kepada semua penduduk dan komuniti di kawasan terlibat.

“Jika limpahan air sungai turun ke Pekan, sebahagian penduduk yang berhampiran dengan sungai, kawasan lembah dan sebagainya, mereka telah pun bersedia untuk dipindahkan bila-bila masa diperlukan,” katanya.

Che Adam berkata, walaupun Jabatan Meteorologi Malaysia (MetMalaysia) meramalkan dalam tempoh sehingga Sabtu ini tiada hujan lebat yang boleh membawa kepada banjir, tetapi limpahan air dari hulu Sungai Pahang ke hilir tetap berlaku.

Pada masa sama, beliau meminta mana-mana pertubuhan bukan kerajaan (NGO) yang ingin menghulurkan bantuan supaya merujuk kepada pihak penyelarasan bagi mengelak risiko pembaziran sumber manusia.

“Kita tak mahu berlaku seperti tahun 2013, 2014 dulu. Semua pergi satu tempat dan menyebabkan pembaziran dari segi sumber manusia,” katanya.

Beliau turut menasihati NGO supaya sentiasa mematuhi prosedur operasi standard ketika melakukan kerja menyelamat pasca banjir.


Pembelaan tutup hujahan lisan, pertikai kewibawaan saksi utama

Gobind Singh Deo, peguam kepada Ahli Parlimen Muar, Syed Saddiq Syed Abdul Rahman, mempersoalkan keterangan saksi utama pendakwaan serta bagaimana siasatan dijalankan.

Beliau memberitahu mahkamah bahawa kebanyakan keterangan dalam perbicaraan adalah dari mulut ke mulut dan tidak muktamad, terutama keterangan saksi utama pendakwaan, bekas Penolong Setiausaha Armada, Rafiq Hakim Razali.

Gobind mengulangi apa yang dikatakan oleh Rafiq apabila memberitahu mahkamah bahawa dia yang mengeluarkan wang dari akaun bank yang didakwa milik Bersatu dan Armada, bukannya Syed Saddiq.

Menurutnya pihak pendakwaan mengatakan bahawa tertuduh bersekongkol dengan Rafiq, bersubahat dengannya melakukan kesalahan tetapi apabila dikemukakan kepada timbalan pendakwa raya apakah kesalahannya, dia tidak menyatakannya dan kami sering kali berhujah perkara ini.

“Jadi apabila diberi peluang untuk menunjukkan secara jelas di mana kesalahan itu dilakukan, mereka tidak dapat menunjukkan apa yang dipanggil pelanggaran dan apabila berhadapan dengan fakta ini mereka berundur dan meninggalkan hujah itu sepenuhnya.

“Jadi apakah sebenarnya pertuduhan CBT (pecah amanah jenayah) di sini yang Rafiq lakukan atau anak guam saya lakukan? Jika tiada, maka keseluruhan kes ini runtuh.”

“Dalam kes kami, pertuduhan mengatakan anak guam saya bersubahat dengan Rafiq dalam melakukan kesalahan ini tetapi kita tidak boleh mendakwanya jika tiada bukti,” katanya.

Mengikut pertuduhan, Syed Saddiq didakwa bersubahat dengan Rafiq Hakim Razali iaitu Penolong Bendahari Armada Bersatu melakukan pecah amanah dengan menyalahgunakan dana Armada berjumlah RM1 juta.

Perbuatan tersebut didakwa dilakukan di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020. Pertuduhan dikemukakan mengikut Seksyen 406 Kanun Keseksaan yang membawa hukuman maksimum penjara 10 tahun dengan sebatan serta boleh dikenakan denda, jika sabit kesalahan.

Bagi pertuduhan kedua, tertuduh didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq Hakim melupuskan wang tersebut.

Syed Saddiq didakwa melakukan perbuatan itu di Malayan Banking Berhad, Jalan Pandan 3/6A, Taman Pandan Jaya di sini antara 8 hingga 21 April 2018. Pertuduhan dibuat mengikut Seksyen 403 Kanun Keseksaan yang membawa hukuman penjara minimum enam bulan dan maksimum lima tahun dengan sebatan dan boleh dikenakan denda, jika sabit kesalahan.

Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil daripada aktiviti haram.

Syed Saddiq dituduh melakukan perbuatan itu di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018. Pertuduhan dibuat mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.

Beliau boleh dihukum di bawah Seksyen 4(1) akta sama yang membawa hukuman maksimum penjara 15 tahun dan denda lima kali ganda jumlah atau hasil aktiviti haram, jika sabit kesalahan.

Gobind berhujah bahawa tiada seorang pun saksi yang tampil berkata wang itu untuk kegunaan Syed Saddiq sendiri, hanya Rafiq yang berkata dia diarah mengeluarkan RM1 juta daripada jumlah RM1.8 juta yang ada dalam akaun bank itu oleh tertuduh.

Pihak pendakwaan akan mengemukakan hujahan lisan mereka pagi esok. Perbicaraan di hadapan Hakim Mahkamah Tinggi Datuk Azhar Abdul Hamid.

Pihak pendakwaan menutup kes mereka selepas memanggil 30 saksi manakala pihak pembelaan memanggil lima saksi.


PAU jadi wadah serlahkan kestabilan UMNO : Hishammuddin

Kestabilan UMNO sebagai sebuah parti yang memperjuangkan agenda kesatuan Melayu dan Islam perlu diserlahkan menjelang Perhimpunan Agung UMNO (PAU) yang bakal berlangsung pada hujung minggu ini, gesa Ketua UMNO Bahagian Sembrong Datuk Seri Hishammuddin Hussein.

Hishammuddin berkata acara tahunan parti tersebut perlu dijadikan medan untuk para penyokong akar umbi parti menunjukkan kesatuan dan merapatkan saf bagi memastikan hala tuju masa depan yang jelas untuk UMNO.

“Perhimpunan kali ini mestilah berupaya menyerlahkan kestabilan UMNO di setiap peringkat yang berlandaskan semangat kebersamaan, kesetiaan yang tidak berbelah bahagi terhadap parti serta ketaatan kepada pucuk pimpinan parti terutama institusi presiden.

“Kestabilan ini penting sekiranya kita mahu UMNO diyakini sebagai institusi terbaik untuk memimpin negara serta dilihat sebagai parti yang ikhlas dalam mempertahankan agenda kesatuan Melayu Islam,” katanya dalam satu kenyataan hari ini.

Bendahari Agung Barisan Nasional (BN) itu juga menekankan tentang betapa pentingnya kestabilan parti dipelihara dalam menetukan jatuh bangun UMNO untuk menghadapi pilihan raya umum depan nanti.

“Kestabilan jugalah yang UMNO boleh tawarkan kepada rakyat berasaskan pengalaman yang panjang,” katanya.

Menurut Hishammuddin, agenda kesatuan Melayu Islam yang diperjuangkan UMNO selain kesungguhan membela kaum-kaum lain bukan sahaja akan menjamin kestabilan masa depan parti malah wajib dipertahankan demi melakar masa depan Malaysia yang lebih gemilang.

“Justeru, semasa bersidang kelak, bincanglah dengan penuh hikmah dan bijaksana,” ujarnya lagi.

Beliau juga menyeru supaya persidangan berlangsung sebarang bentuk perbahasan dan tidak persefahaman perlu dibincang secara bijaksana bukan hanya kerana emosi semata-mata.

“Justeru, semasa bersidang kelak, bincanglah dengan penuh hikmah dan bijaksana,” katanya.


67.5 peratus terima dos penggalak

Sejumlah 22,956,079 atau 97.6 peratus individu dewasa di seluruh negara telah menerima dua dos vaksin sejak Program Imunisasi Covid-19 Kebangsaan (PICK) dilancarkan 24 Februari tahun lalu, hingga semalam (5 April).

Dalam tempoh sama juga, seramai 23,231,749 atau 98.8 peratus lagi menerima sekurang-kurangnya satu dos, lapor Kementerian Kesihatan (KKM), hari ini.

Selain itu, sejak 1 Oktober tahun lalu pula seramai 15,876,357 atau 67.5 peratus populasi dewasa menerima suntikan dos penggalak apabila PICK Penggalak dilancarkan. Semalam sahaja seramai 11,636 individu dewasa menerima dos penggalak.

Selain itu, seramai 2,855,499 atau 91.8 peratus remaja berusia 12 hingga 17 tahun telah melengkapkan dua dos suntikan vaksin Covid-19, manakala 2,950,267 atau 94.8 peratus lagi menerima sekurang-kurangnya satu dos.

Bagi PICKids pula, seramai 30,599 atau 0.9 peratus kanak-kanak berusia lima hingga 11 tahun telah melengkapkan dua dos suntikan vaksin itu sehingga semalam.

Manakala, 1,353,774 atau 38.2 peratus lagi kanak-kanak menerima sekurang-kurangnya satu dos.

Keseluruhannya lebih 69.04 juta dos vaksin telah diberikan kepada populasi di Malaysia, termasuk rakyat asing.

Daripada jumlah itu, 25,842,177 atau 79.1 peratus telah lengkap menerima dua dos, manakala 27,535,790 atau 84.3 peratus lagi menerima sekurang-kurangnya satu dos.

Pecahan pemberian vaksin mengikut negeri sehingga 5 April 2022. – Sumber Covidnow KKM


Tak perlu tanding jawatan presiden, timbalan, kata Veteran UMNO

Veteran UMNO menyanggah pendapat beberapa pihak bahawa jawatan presiden dan timbalan presiden parti perlu dibiarkan untuk ditandingi, sebaliknya ‘orang lama’ dalam parti itu mahu supaya Datuk Seri Ahmad Zahid Hamidi dan Datuk Seri Mohamad Hasan dikekalkan.

Setiausaha Veteran UMNO Datuk Mustapha Yaakub turut membidas pihak yang mahukan kedua-dua jawatan itu ditandingi, tetapi tidak mengemukakan siapa calon yang layak.

Beliau tidak menolak kemungkinan desakan dua jawatan itu dipertandingkan susulan agenda segelintir pemimpin tertentu yang mahu UMNO diterajui individu lain, biarpun calon cuba diketengahkan belum terbukti ketokohannya.

Katanya Veteran UMNO membuat ketetapan berdasarkan keutamaan parti untuk memiliki pemimpin yang mampu menerajui parti dalam landskap politik semasa, setelah kalah teruk pada Pilihan Raya Umum Ke-15 (PRU-15) lalu.

Beliau menjelaskan gabungan Zahid dan Mohamad yang menyandang jawatan Presiden dan Timbalan Presiden UMNO sesuai dan mampu bagi agenda berkenaan.

“Dalam keadaan seperti ini, apa keperluan untuk jawatan presiden dan timbalan presiden dipertandingkan? Adakah memegang jawatan utama lebih penting berbanding menyokong pemimpin sedia ada merangka agenda membetulkan parti?

“UMNO perlu lihat bagaimana parti dipandang sepi ketika Zahid tidak menganggotai Kabinet sebelum ini. Adakah keadaan sedemikian yang dimahukan ahli atau pemimpin tertentu dalam UMNO?” katanya menurut BH, hari ini (27 Disember 2022).

Beliau mengulas kenyataan Ketua UMNO Padang Rengas, Datuk Seri Nazri Aziz yang menyifatkan parti itu akan dianggap tidak demokratik jika tunduk kepada usaha pihak tertentu menghalang jawatan dalam parti dipertandingkan pada pemilihan akan datang.

Nazri dilapor menyifatkan cadangan itu ‘lapuk’ dan tindakan sedemikian boleh menyekat amalan demokrasi yang lama subur dalam UMNO, sekali gus menunjukkan parti itu semakin hilang arah dan identiti perjuangan.

Bekas Ahli Parlimen Padang Rengas itu berkata, cadangan jawatan presiden dan timbalan presiden tidak dipertandingkan, seolah-olah memperkecilkan keupayaan Zahid dan Mohamad.

Isu membabitkan pemilihan parti UMNO timbul selepas Exco Pemuda UMNO, Datuk Muhamad Muqharabbin Mokhtarrudin, berkata, parti itu akan menempah episod hitam sekali lagi jika jawatan presiden dan timbalan presiden tidak dipertandingkan.

Mengenai desakan sama diketengahkan segelintir pemimpin Pemuda UMNO, Mustapha berkata, mereka seharusnya tampil lebih berani dengan menamakan individu yang dianggap sesuai dan lebih relevan menggantikan Zahid dan Mohamad bagi menerajui parti itu.

“Segelintir pemimpin Pemuda UMNO jangan berselindung di sebalik agenda peribadi. Sila namakan siapa pemimpin yang layak dan boleh ditonjolkan bagi menggantikan Zahid jika tidak suka beliau memegang jawatan Presiden UMNO.

“Jangan kerana berselindung sebalik agenda keperluan kepada pemimpin muda atau baharu untuk menerajui UMNO. Cuba jadi rasional dan jangan taksub kepada pemimpin tertentu. Apa untungnya tindakan sedemikian kepada parti?” soalnya.